Menangani cabaran populariti

Siapa tidak suka menjadi orang terkenal? Tentu banyak yang ingin dikenali kerana sesuatu bakat dan kebolehan yang ada pada diri seseorang itu.

Namun, ketika menjadi terkenal, pelbagai cabaran perlu dihadapi dan ditangani termasuklah menjadi perhatian dan bualan media dalam segala hal dan tingkah laku.

Melihat kisah seorang bintang YouTube terkenal dengan video masakan, S. Pavithra, daripada tidak dikenali, kini menjadi bualan rakyat Malaysia yang mana sebelum ini kisahnya sekeluarga tidak diketahui tetapi sebaliknya setelah dikenali.

Cabaran besar apabila kisah suami juga keluarganya terdedah dan diketahui umum, hingga membuatkan Pavithra mengalami tekanan kerana hilang privasi dengan kehidupan keluarganya.

Beliau turut memadam kesemua video masakannya di YouTube yang mendapat tumpuan ramai hingga meraih lebih 805,000 pelanggan setakat ini dengan lebih 34 juta tontonan sejak 28 Jan lalu.

Baru-baru ini, beliau akhirnya menjelaskan situasinya melalui video bertajuk ‘Inilah sebab menjadi masalah’ yang mana majoriti warga maya memberikan komentar dan kata-kata semangat kepadanya agar meneruskan semula aktiviti masakan di YouTube.

Dalam pada itu, beliau juga turut menolak untuk menjadi Ikon Wanita dan Masakan Perak serta anugerah-anugerah lain selepas ini dan hanya ingin memberikan tumpuan kepada video masakan di YouTube sahaja.

Pavithra, 28, yang merupakan ibu kepada dua cahaya mata layak dijadikan inspirasi kepada wanita lain atas kecekalannya untuk membina kerjaya melalui minat dan kemahiran memasak yang dimilikinya.

Pasangan itu menjadi terkenal selepas namanya dipetik Perdana Menteri ketika ucapan berkaitan COVID-19 beberapa bulan lalu. Malah, saluran YouTube mereka juga menjadi perhatian ramai kerana menyediakan pelbagai resipi menarik yang turut dicuba oleh pasangan di Jepun.

Daripada satu sisi lain, kita perlu mengambil pengajaran besar agar sentiasa bijak dan berhati-hati dalam setiap tindakan dan situasi, apalagi setelah menjadi terkenal.

Apabila dikenali, segala penjuru kehidupan tentunya menjadi tatapan umum. Berhati-hatilah ketika telah popular. Baik buruk, mahu atau tidak, ia tentunya tidak dapat dielak.

Walau bagaimanapun, ia menjadi pengajaran kepada semua pihak terutamanya media agar menghormati privasi kehidupan peribadi seseorang. Pembaca dan penonton tidak perlu dihidangkan dengan pelbagai kisah peribadi seseorang semata-mata ingin melonjakkan tontonan.

Bukan semua kisah peribadi seseorang yang terkenal sesuai dijadikan bahan bacaan dan tontonan, kadangkala ia boleh memberikan kesan negatif kepada diri dan keluarga hingga menimbulkan tekanan dan mengganggu ruang privasi.


Tanah dan tebing runtuh: i-Bantu Hulu Selangor ziarah mangsa

Pada Ahad lalu, mereka telah mengadakan sesi ziarah prihatin ke Sekolah Rendah Agama Serendah. iaitu pusat penempatan sementara bagi mangsa tanah runtuh dan menyumbangkan beberapa beg berisi makanan dan kit kebersihan.

Skuad i-Bantu Hulu Selangor di SRA Serendah

Turut hadir menyampaikan sumbangan tersebut adalah En Mohd Amran Sakir, Ahli Majlis Daerah Hulu Selangor (MDHS).

Pada Selasa pula, i-Bantu Hulu Selangor turut bersama menyertai rombongan MB Selangor, YAB Dato’ Seri Mohamed Azmin Ali ke tempat kejadian runtuhan tebing di Taman Bersatu dan melawat mangsa di pusat penempatan sementara di Dewan Majlis Perbandaran Selayang (MPS), Taman Jati, Rawang.

i-Bantu turut menyumbang wang tunai serta dua beg barangan asas kepada kelurga mangsa.“Kejadian sebenar berlaku pada hari Jumaat, 25 November jam 4.30 petang, bukan pada hari Ahad 27 November,” demikian menurut mangsa kejadian, Pn Noriah.

MB Selangor dan i-Bantu Hulu Selangor di Dewan MPS, Taman Jati , Rawang

Dalam pada itu, 10 buah rumah dikhuatiri dalam bahaya dan penghuninya telah diarahkan berpindah, namun sehingga kini hanya lima keluarga sahaja yang ditempatkan di pusat tersebut.

Sementara itu, IKRAM Hulu Selangor akan berkolaborasi dengan Pusat Kesihatan Daerah Gombak untuk memberikan kaunseling atau memberikan beberapa pengisian juga aktiviti di pusat tersebut.

Selain itu, kerajaan Selangor akan menyediakan rumah penginapan secepat mungkin kerana dewan akan digunakan untuk persiapan majlis perkahwinan pada hari Sabtu ini.

Sumber foto: FB IKRAM Hulu Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rampas kapal Al-Awda, Israel adalah lanun

“Tindakan Israel menahan kapal Al-Awda di perairan antarabangsa mencabul kehormatan undang-undang maritim,” tegasnya ketika sidang media yang diadakan hari ini, di sini.

Beliau berkata, Israel tidak berhak menahan kapal Al-Awda daripada berlayar di perairan antarabangsa.

“Tindakan Israel menghalang kapal Al-Awda daripada masuk ke Gaza dan menyekat semua akses keluar adalah bertentangan.”

Dalam pada itu, beliau menegaskan bahawa Israel tidak berhak melayan Al-Awda dan anak kapalnya seperti penjenayah.

“Hakikatnya, merekalah sebenarnya penjenayah tetapi mereka lemparkan label ini kepada orang yang ingin membebaskan daripada tindakan zalim,” tegasnya lagi.

Menurutnya ketika ini, berdasarkan laporan daripada Pusat Komunikasi Misi ‘Right to A Just Future for Palestine’ (JFP) 2018, MyCARE ingin mengesahkan bahawa semua ahli misi dan anak kapal Al-Awda bersama Prof. Madya Dr. Mohd Afandi Salleh wakil tunggal Malaysia, dalam pelayaran Al-Awda berada dalam keadaan selamat.

“Mereka berlayar secara aman tanpa provokasi. Mereka tidak bawa sebarang senjata. Kapal pun di‘scan’ di setiap tempat berlabuh. Mereka akan pastikan bahawa tiada usaha-usaha ‘signical’ yang cuba mencemarkan pelayaran ini,” kata Hafidzi.

Dalam sidang media yang diadakan, MyCARE menegaskan bahawa kapal Al-Awda tidak melakukan sebarang kesalahan mahupun melanggar mana-mana undang-undang.

“Mereka hanya membawa mesej solidariti dan sedikit bantuan perubatan dan tindakan merampas kapal serta anak-anak kapal adalah tidak ubah seperti lanun. Itulah hakikatnya, lanun.”

Dalam perkembangan berkaitan, MyCARE telah mengesahkan bahawa pihaknya dan Pusat Komunikasi Misi JFP 2018 telah terputus hubungan sepenuhnya dengan Kapal Al-Awda yang sedang belayar ke Gaza pada jam 7.15 petang semalam waktu Malaysia.

“Kami percaya Kapal Al-Awda telah ditawan oleh tentera Israel kerana Al-Awda telah dihubungi oleh tentera laut Israel pada jam 5.40 petang dan diberi amaran bahawa mereka akan mengambil segala tindakan yang perlu untuk menghentikan pelayaran Al-Awda,” kata Ketua Pegawai Eksekutif MyCARE, Kamarul Zaman Shaharul Anwar.

Selain itu, Al-Awda juga sempat melaporkan kehadiran empat buah kapal tentera laut Israel sebelum komunikasi terputus.

Kapal Al-Awda membawa 22 orang aktivis kemanusiaan daripada 16 buah negara termasuk Dr. Afandi dan turut membawa bekalan perubatan bernilai RM61,000.

MyCARE dan Freedom Flotilla Coalition (FFC) telah mengaktifkan serta-merta usaha membebaskan ahli misi yang diculik oleh tentera Israel di perairan antarabangsa termasuk menghubungi pihak kedutaan dan pasukan peguam yang telah dilantik.


PKP 2.0: Belajarlah daripada kesilapan lalu

Pelbagai reaksi yang dapat kita saksikan berikutan perutusan Perdana Menteri Tan Sri Muhyiddin Yassin mengenai pelaksanaan Perintah Kawalan Pergerakan (PKP) semalam? Di layar media sosial ‘muka buku’ (Facebook), rata-rata menzahirkan rasa mereka atas khabar yang tak diduga itu.

Sebagaimana isi perutusan yang disampaikan perdana Menteri itu, Malaysia mula merekodkan kes harian empat digit bagi COVID-19 pada 24 Oktober 2020 (iaitu sejumlah 1,228 kes.

Bermula penghujung November 2020, fenomena kes harian empat digit bagi COVID-19 direkodkan setiap hari sehinggalah rekod tertinggi yang telah dilaporkan pada 7 Januari 2021, iaitu sebanyak 3,027 kes.

Peningkatan ini, kita nak salahkan siapa? Duduklah sendirian tanya apa yang telah dilakukan untuk kita membendung agar wabak ini tidak terus menular. Dalam situasi sebegini, saya fikir tidak perlu menyalahkan orang lain, tetapi lihat kepada diri sendiri.

Sesiapa pun tentunya tidak mahu terkena dengan COVID-19 ini. Pelbagai peringatan lembut dan tindakan tegas telah dikuatkuasakan, namun masih ramai yang tidak mengikutnya.

Ketika kerajaan memberikan kelonggaran untuk bergerak, habis serata tempat dijelajah. Padahal, kita belum berjaya melawan virus yang melanda dunia ini. Adakah kita prihatin dengan tragedi yang berlaku ini?

Memang ada sesetengahnya, kerana belum menimpa diri ataupun ahli keluarganya (nauzubillah), mereka boleh memberi alasan yang pelbagai. Adakah perlu kena dulu baru nak gelabah dan menuding jari tak tentu arah? Inilah masyarakat kita yang selalu leka dengan keadaan yang selesa.

Pelbagai persepsi lain daripada pihak yang tidak membenarkan situasi ini turut berlegar di persekitaran. Bukan mudah nak menafikan kepercayaan yang mereka yakini.

Dan mereka dengan semudah-mudahnya mengatakan segala perkara ini tidak wujud sebenarnya. Bukan untuk menyalahkan golongan ini, namun paling tidak kenang atau hargailah usaha orang lain untuk mematikan rantaian pandemik ini.

Sebagaimana yang Perdana Menteri sampaikan semalam, fasiliti Kementerian Kesihatan Malaysia (KKM) sudah tidak mampu untuk menampung peningkatan sehingga 2,000 kes baharu setiap hari. Adakah kita nak terus biarkan angka itu menjadi besar?

Peningkatan jumlah pesakit secara mendadak akan melumpuhkan kapasiti sistem kesihatan sedia ada dalam sekelip mata. Ia tidak lagi mampu untuk menampung jumlah pesakit yang memerlukan rawatan dan kes-kes kematian akan terus meningkat.

Janganlah kerana lingkungan terdekat masih sifar wabak ini, kita abaikan segala perkara yang telah ditetapkan oleh pihak berkuasa. Pada ketika kita nak selamatkan diri sendiri, bantulah juga orang lain untuk mereka menjaga diri mereka dengan kita mengamalkan SOP (prosedur operasi standard) yang telah ditetapkan.

Tahun 2020 kita dah lalui cabaran yang getir. Terkurung di rumah sendiri, pergerakan terbatas, hari perayaan disambut dalam rumah sendiri sahaja, tidak boleh berjemaah di surau atau masjid, hasil pendapatan terjejas bagi mereka yang bergaji harian dan berniaga, dibuang kerja, tidak dapat bercuti-cuti Malaysia, institusi pendidikan ditutup dan yang paling sadis, tidak dapat menguruskan jenazah ahli keluarga terdekat yang mati akibat COVID-19.

Saya pasti banyak lagi perkara yang boleh disenaraikan untuk tragedi 2020 itu. Pahit dan sedih untuk dikenang. Akhirnya berulang lagi, PKP untuk tempoh 14 hari bemula jam 12.01 tengah malam, Rabu, 13 Januari 2021 sehingga 26 Januari 2021 di enam negeri iaitu Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah.

Membaca komentar luahan seorang pengguna FB, Ahmad menyatakan baginya sesuatu yang sukar untuk diterima dan dihadapi kerana ia melibatkan pekerjaan dan tanggungan keluarga. Apabila tidak bekerja, maka pendapatannya berkurangan.

Tidak terkecuali ada yang membalas tegas dan mungkin sinis dirasakan bagi sesetengahnya, “Kan pernah lalui dulu, rasakanlah sekali lagi”. Moga kali ini kita semua akan berjaya membendung wabak yang jahat ini, demikian yang tertera pada status FB Nora.

Sebagaimana kita tahu, negeri-negeri yang dikenakan PKP adalah negeri yang berisiko tinggi hasil penilaian risiko oleh KKM dan tahap keupayaan perkhidmatan kesihatannya telah hampir mencapai kapasiti maksimum.

Maka, kita teruslah memberikan kerjasama terhadap peraturan yang ditetapkan oleh pihak bekuasa walaupun terdapat antara kita yang tidak yakin dengan situasi yang terjadi ini.

Ketahuilah, bencana melanda dunia hari ini adalah kesan perbuatan manusia-manua yang tidak bertanggungjawab, sebagaimana firman Allah SWT dalam Surah asy-Syura ayat 30 yang bermaksud:

“Dan apa juga yang menimpa kamu daripada sesuatu kesusahan (atau bala bencana), maka ia adalah disebabkan apa yang kamu lakukan (daripada perbuatan yang salah dan berdosa) dan (dalam pada itu) Allah memaafkan sebahagian besar daripada dosa-dosa kamu.”

Tidak ketinggalan rakyat menyuarakan rasa berkaitan hukuman yang dikenakan terhadap mereka yang ingkar dengan arahan yang dikuatkuasakan. Namun, harapan besar rakyat Malaysia tentunya penguatkuasaan itu bukan terbatas untuk golongan marhaen sahaja tetapi ‘golongan kayangan’ juga perlu dikenakan tindakan yang lebih tegas lagi.

Aspek ‘kasta’ tidak perlu diwujudkan ketika situasi begini kerana ia jelas menunjukkan pihak kerajaan tidak serius untuk membendung keadaan yang terjadi. Segala ini telah dapat dilihat tahun lalu, apabila menteri mahupun ‘waibi’ kerajaan melakukan kesalahan, namun dilengah-lengahkan atau langsung tidak dikenakan tindakan ke atas mereka.

Sebagaimana poin ke-44 (yang terakhir) dalam isi perutusan perdana menteri semalam yang berkata:

“Saya beri jaminan bahawa kerajaan akan lakukan yang terbaik untuk memberi perlindungan kepada seluruh rakyat. Dan saya juga memohon kepada anda semua untuk lakukan yang terbaik untuk melindungi diri masing-masing, komuniti dan masyarakat. Hanya dengan bersatu melawan virus ini, kita boleh menang, insya-Allah.”

Dengan kata-kata yang diungkapkan itu, diharapkan pihak kerajaan adil dan tetap mengamalkan konsep integriti dalam tindakan bagi membendung membendung dan memutuskan rantaian penularan jangkitan COVID-19 daripada menjadi lebih parah.

Sampai bila segala ini akan berakhir?

Ayuhlah kita kembali kepada perintah dan larangan Allah sebagaimana yang telah jelas dinyatakan dalam al-Quran.

Di samping usaha kita mengikut SOP, wajar diingat, sebagai seorang Muslim, tetap teruslah memohon DOA kepada Allah Subhanahuwataala (SWT), agar segera mengangkat ujian yang hebat ini, tidak dilupakan kepada saudara-saudara kita yang diuji bencana banjir agar situasi itu segera berakhir.

Doa adalah senjata orang mukmin. Maka, berdoalah kepada Allah SWT dengan sungguh-sungguh. Nabi Muhammad SAW mengajarkan kepada kita supaya kita sentiasa berdoa kepada Allah SWT agar terhindar daripada segala penyakit dan wabak.

Antara doa yang boleh kita amalkan ialah:

“Dengan nama Allah SWT yang dengan nama-Nya, tidak ada satu pun yang dapat memberi kemudaratan di bumi mahupun di langit, Dia-lah Yang Maha Mendengar lagi Maha Mengetahui. Ia dibaca sebanyak tiga kali, maka dia tidak akan ditimpa bala yang datang secara tiba-tiba sehingga subuh.”

“Dan barang siapa yang membacanya ketika subuh sebanyak tiga kali, maka dia tidak akan ditimpa bala yang datang secara tiba-tiba sehingga petang (malam).” (Hadis Riwayat Abu Daud [5088])

“Ya Allah aku berlindung dengan-Mu daripada penyakit sopak, gila, kusta dan penyakit-penyakit yang buruk.” (Hadis Riwayat Abu Daud [1554])

Selain itu, antara yang Nabi SAW anjurkan ketika berlakunya wabak dan penyakit berjangkit ini ialah bersabar atas ujian Allah SWT serta tidak keluar dan tidak memasuki sesuatu tempat yang terkena wabak penyakit. Daripada Aisyah RA berkata, sabda Rasulullah SAW:

“Aku pernah bertanya kepada Rasulullah SAW tentang masalah taun lalu baginda memberitahu kepadaku bahawa taun adalah sejenis seksaan yang Allah kirimkan kepada sesiapa yang Dia kehendaki. Sesungguhnya Allah menjadikan hal itu sebagai rahmat bagi kaum Muslimin.”

“Tidak ada seorang pun yang menderita jika dia bertahan di tempat tinggalnya dengan sabar, mengharapkan pahala dan mengetahui bahawa dia tidak terkena musibah melainkan kerana Allah SWT telah mentakdirkan kepadanya, maka dia mendapat pahala seperti pahala orang yang mati syahid.” (Hadis Riwayat Bukhari [3215])

Noktahkan sengketa dalam kalangan pemimpin negara

Pihak kerajaan juga disarankan dengan tegas agar tidak lepas tangan terhadap isu-isu lain yang melanda negara ketika ini.

“Apa khabar kartel daging? Integriti penjawat awam? Salah guna kuasa? Banjir yang memusnahkan segalanya? Rasuah yang berleluasa? Pembaziran yang nyata? Undang-undang yang tidak adil? Kelahiran anak luar nikah yang meningkat? Dan banyak lagi.”

Kerana tangan-tangan manusia itu, kemurkaan Allah terjadi. Ia perlu dimuhasabahkan agar tidak berterusan negara ini dilanda tragedi yang tidak diingini. Sebagaimana dalam Surah ar-Rum ayat 41, Allah SWT berfirman yang bermaksud:

“Telah timbul pelbagai kerosakan dan bala bencana di darat dan di laut dengan sebab apa yang telah dilakukan oleh tangan manusia; (timbulnya yang demikian) kerana Allah hendak merasakan mereka sebahagian daripada balasan perbuatan-perbuatan buruk yang mereka telah lakukan, supaya mereka kembali (insaf dan bertaubat).”

Ambillah iktibar daripada ayat ini, wahai penguasa dan sekalian manusia!

Hentikanlah perbalahan yang jelas makin ketara larutnya itu. Di pihak kerajaan mahupun pembangkang, perlulah bersatu mencari jalan penyelesaian yang hikmah bagi kepentingan rakyat dan negara.

Sudah-sudahlah bercakaran kerana jawatan dan parti apalagi mencetuskan sengketa dan polemik sesama yang tiada untungnya. Akhirkan segera babak-babak yang tidak penting buat masa ini agar rakyat dapat menikmati kesejahteraan yang sebenarnya.

Moga hari-hari esok dan seterusnya, kita dapat menyaksikan sinar yang baik dan cerah buat negara serta dunia dalam menangani isu-isu yang melanda.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Program Food Pack CAC Klinik Kesihatan Batu Berendam, Melaka.

Kes positif Covid 19 di Melaka semakin bertambah.  Oleh itu IKRAM Bandaraya Melaka dengan kerjasama Wanita IKRAM Melaka telah melancarkan satu inisiatif bagi menyantuni pesakit Covid 19  dan kakitangan KKM di Coid Assesment Centre (CAC) Klinik Kesihatan Batu Berendam, Melaka.  Bantuan ini dberikan untuk selama 2 minggu.

Bantuan meliputi 30 pax makanan tengahari untuk frontlliner dan 150 pax air miniral dan roti untuk pesakit Covid 19 yang menunggu untuk di bawa ke pusat kuarantin di MiTC Melaka. Semoga bantuan ini akan menceriakan dan memberi semangat kepada fronliner untuk bertugas dengan lebih baik lagi.  Adalah diharapkan juga bantuan ini dapat membantu pesakit mengalas perut mereka sementara menunggu untuk mendapat rawatan lebih lanjut di Hospital Melaka atau di pusat kuarantic Mitc Melaka.  Terima kasih kepada penyumbang pek makanan dan sukarelawan yang sudi membantu membungkus dan mengedarkan makanan.


Pelan damai hanya menyebelahi Israel

“Ia benar-benar mengecewakan selepas lebih tujuh dekad, hanya sebelah pihak sahaja yang telah wujud dalam Penyelesaian Dua-Negara (Two-State Solution) – Israel – sementara rakyat Palestin masih dibiarkan berjuang untuk keadilan, keamanan dan kedaulatan negara mereka sendiri,” jelas beliau.

Beliau berkata demikian semasa berucap merasmikan Persidangan Ketiga Liga Ahli Parlimen Untuk Al-Quds (LP4Q) bertemakan ‘Towards Strategy for Defending Al-Quds’ (Ke Arah Strategi Untuk Mempertahankan Al-Quds) di hadapan kira-kira 500 orang ahli Parlimen dari seluruh dunia semalam.

“Pelan itu adalah pelan sebelah pihak yang dihasilkan oleh AS dan Israel tanpa perbincangan dengan Palestin yang menghancurkan sebarang percubaan untuk membawa keamanan dan keadilan terhadap Palestin,” tambah beliau.

Menurutnya, pelan itu tidak akan menghasilkan negara Palestin yang berdaulat, sebaliknya hanya melanjutkan lagi dominasi penjajahan seperti aparteid terhadap jutaan penduduk Palestin yang mana yang terjadi semasa Jerman menjajah Danzig dan Sudentenland.

Untuk memburukkan lagi keadaan, kata Tun Mahathir, pelan itu menyerahkan kota suci Baitulmaqdis kepada Israel yang tidak mempedulikan sama sekali perasaan jutaan umat Islam dan Kristian seluruh dunia.

“Pelan tersebut  hanya akan membawa lebih banyak konflik di rantau itu, dan menimbulkan kemarahan berbilion manusia seluruh dunia,” kata beliau.

Tambahnya lagi, persidangan LP4Q ini merupakan satu bukti pengukuhan semula secara kolektif Malaysia terhadap pendirian yang tidak berbelah bahagi terhadap nasib rakyat Palestin.

“Walaupun Malaysia mahu berkawan dengan semua negara dan menghormati kedaulatan mereka tanpa mengira keyakinan ideologi, kita mesti terus bercakap menentang ketidakadilan dan mempertahankan hak-hak mereka yang tertindas,” tegas beliau.

Ujar beliau, polisi luar negara Malaysia terhadap Palestin kekal sama selama berdekad-dekad sejak merdeka.

“Kami akan sentiasa menyokong Palestin,” tegas Tun Mahathir.

Sementara itu, Presiden Liga Ahli Parlimen Untuk Al-Quds (LP4Q), Sheikh Hamid Abdullah al-Ahmar dalam ucapan aluannya berkata, pelan damai yang diumumkan AS meminggirkan rakyat Palestin, menghalalkan perang aparteid dan percubaan untuk mengubah hak mereka.

“Rakyat Palestin dan banyak negara menghantar mesej yang jelas kepada AS mengutuk pelan tersebut,” tambahnya.

Jelas beliau, segala usaha mesti dilakukan oleh semua pihak yang menyokong Palestin untuk mengelakkan percubaan ini dan menolak sebarang pelan yang merampas hak rakyat Palestin.

Tambahnya, visi yang jelas perlu dicari untuk menamatkan penjajahan Israel dan menyediakan strategi dan segala usaha secara efektif bagi menghadapi bahaya yang bakal berlaku.

“Semua parlimen memainkan peranan yang sangat penting untuk membantu rakyat Palestin seperti melalui persidangan ini atau penggubalan undang-undang yang diluluskan Parlimen,” jelas Sheikh Hamid.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bajet 2022 – Kerajaan perlu lebih jujur dan serius

Bajet 2022 yang dibentangkan pada 29 Oktober merupakan satu komponen penting dalam proses memulihkan negara yang amat terkesan dengan pandemik Covid-19 sejak awal tahun 2020.

Pertubuhan IKRAM Malaysia (IKRAM) melihat bajet sebagai salah satu dari proses utama untuk membangunkan negara. IKRAM berpandangan bajet negara hendaklah dilihat dari aspek implikasi secara keseluruhan dan berjangka panjang.

Bajet negara seharusnya menyediakan negara untuk mendepani cabaran masa hadapan. Sehubungan itu, bajet yang dihasilkan tidak boleh hanya tertumpu kepada manfaat atau keuntungan yang diperolehi oleh kumpulan-kumpulan tertentu sahaja.

Bersesuaian dengan pandangan pelbagai pihak yang merasakan bahawa negara memerlukan satu reset dan tiga paksi utama Bajet 2022 iaitu Memperkukuh Pemulihan, Membina Daya Tahan dan Memacu Pembaharuan, IKRAM melihat sistem dan ekosistem ekonomi dan kewangan negara perlu diperbaharui.

Sistem sedia ada tidak mampan dan dikhuatiri boleh menimbulkan krisis pada masa hadapan khususnya apabila negara berhadapan dengan kejutan-kejutan (shocks) ekonomi.

Untuk itu, IKRAM menggesa agar sistem ekonomi baharu yang berteraskan nilai memberi (giving-based economy) yang sistemik (menyeluruh) dan sistematik (teratur) perlu diterokai dan dilaksanakan oleh pihak kerajaan.

Ini bermakna, membudayakan amalan kedermawanan (philanthropy) dengan menggerakkan komuniti, sektor swasta serta rakyat jelata yang berkemampuan untuk menyumbang sumber kewangan dan lain-lain sumber demi pembangunan negara.

Sistem sebegini dijangka dapat mewujudkan ekonomi yang lebih berdaya tahan, boleh mengurangkan jurang pendapatan dan kekayaan, mencapai agihan kekayaan yang saksama dan mampu mengurangkan beban hutang yang dialami negara. Melalui sistem ini, IKRAM yakin sumber negara dapat digembleng dengan sebaiknya.

Dari sudut sosial, IKRAM berpandangan bajet negara hendaklah mengutamakan inisiatif-inisiatif yang mampu mengupayakan masyarakat khususnya golongan rentan agar mereka mampu berdikari dan berdaya tahan, termasuklah melalui upskilling dan reskilling.

Pada masa yang sama, IKRAM tidak menafikan kepentingan bantuan kewangan kepada golongan yang memerlukan, dengan mengambil kira aspek-aspek yang dapat mengukuhkan perpaduan dan keharmonian dalam kalangan rakyat majmuk di negara ini.

Sistem perlindungan sosial hendaklah diperkukuh, khususnya untuk golongan rentan. Dalam perkhidmatan kesihatan, IKRAM menggesa agar kerajaan meningkatkan pelaburan untuk sektor kesihatan awam demi mewujudkan sistem kesihatan yang lebih berdaya tahan.

Jurang digital pula hendaklah dirapatkan di antara kawasan-kawasan bandar dan luar bandar (termasuk di Sabah dan Sarawak) untuk memacu ekonomi digital dan pendidikan dalam talian yang lebih inklusif untuk seluruh rakyat Malaysia.

Selaras dengan keperluan untuk reset ekonomi negara dan paksi-paksi utama Bajet 2022, IKRAM menggesa agar kerajaan lebih serius, tersusun dan agresif dalam melaksanakan inisiatif-inisiatif untuk menjadikan sains, teknologi dan inovasi (STI) sebagai pemacu utama ekonomi negara.

STI dijangka dapat mewujudkan peluang pekerjaan yang berkualiti dan membawa nilai tambah (value add) yang amat diperlukan untuk menjadikan negara kita sebuah negara maju dan berpendapatan tinggi.

IKRAM menyambut baik inisiatif Bajet 2022 untuk menyediakan 600,000 peluang pekerjaan pada tahun 2022. Meskipun begitu, ramai pihak sangsi bahawa angka berkenaan dapat dicapai. Malah, inisiatif ini sahaja tidak mencukupi jika kemahiran pekerja tidak memenuhi keperluan pasaran dan peluang yang diwujudkan tidak membawa nilai tambah kepada ekonomi negara.

Sehubungan itu juga, sistem pendidikan negara perlu diperbaharu dan ditambah baik untuk menyediakan generasi muda sebagai tenaga kerja berkualiti demi pembangunan ekonomi yang mampan.

Mengambil kira kurangnya kesedaran masyarakat dalam pelbagai sudut, inisiatif-inisiatif mendidik masyarakat perlu dilipat ganda, dari isu berkenaan implikasi bajet negara kepada masyarakat dan generasi masa depan sehingga ke isu perubahan iklim dan alam sekitar.

Sebagai rakan bina negara, IKRAM komited untuk melaksanakan inisiatif-inisiatif membangunkan masyarakat dan negara melalui usaha-usaha kerjasama dengan pelbagai pihak.

Dr Hj Mohd Parid Sheikh Ahmad
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Visi, Misi Ibu Pejabat IKRAM dilancarkan

Majlis pelancaran telah disempurnakan oleh Presiden IKRAM, Dr Hj Mohd Parid Sheikh Ahmad di hadapan seluruh kakitangan ibu pejabat dan institusi-institusi IKRAM.

Dalam majlis itu, Dr Parid secara simbolik menyerahkan poster Visi, Misi dan Nilai Bersama Ibu Pejabat IKRAM kepada Ketua Pegawai Operasinya, Hj. Nordin Shafie.

Turut menyaksikan pelancaran Setiausaha Agung IKRAM yang juga Pengerusi Jawatankuasa Pentadbiran, Hj Nahar Md Nor.

Sebelum itu, Bengkel Membina Visi, Misi dan Nilai Bersama Ibu Pejabat IKRAM telah diadakan dengan penyertaan seluruh kakitangan yang diadakan dalam dua siri.

Menurut Sektretariat Bengkel, Cik Izzan Nasuha Amran bengkel tersebut penting supaya setiap kakitangan dapat memahaminya dengan jelas, menerapkan dalam diri dan akhirnya menjalankan tugas dengan baik berdasarkan visi IKRAM, Malaysia Menjadi Negara Rahmah.

Selain daripada misi dan nilai bersama yang akan diterapkan, kakitangan bersama-sama menghasilkan visi “Ibu Pejabat Yang Rahmah, Mesra dan Profesional serta Menjadi Rujukan Organisasi Bukan Kerajaan”.

Bengkel siri pertama telah diadakan di Hotel Impian Morib pada 18 September 2017 dan siri kedua di Komples Ibu Pejabat IKRAM pada 3 Oktober 2017.

Kedua-dua siri tersebut telah dikendalikan sepenuhnya oleh pakar runding, Hj. Zaharuddin Othman yang juga Yang Dipertua Dewan Perwakilan Nasional (DPN) IKRAM.

Visi, Misi dan Nilai Bersama ini akan dipamerkan di beberapa lokasi di Ibu Pejabat IKRAM di samping Dewan Utama.

Selain itu, Kalendar 2018 Ibu pejabat IKRAM turut diedarkan dalam majlis itu, yang dilampirkan dengan info-info asas mengenai IKRAM dan ibu pejabatnya.


Lebih 400,000 Duduki SPM 2022 Bermula Hari Ini

SERI KEMBANGAN – Seramai 403,637 calon menduduki peperiksaan bertulis Sijil Pelajaran Malaysia (SPM) 2022 yang membabitkan 3,355 pusat peperiksaan seluruh negara, bermula hari ini hingga 15 Mac.

“Semua calon diingatkan agar sentiasa merujuk jadual waktu peperiksaan bagi mendapatkan maklumat mengenai tarikh, masa, kod dan kertas peperiksaan serta arahan yang perlu dipatuhi sepanjang peperiksaan berlangsung,” demikian menurut kenyataan yang dikeluarkan Kementerian Pendidikan (KPM).

Menurutnya, seramai 131,318 petugas peperiksaan telah dilantik bagi memastikan kelancaran pengurusan dan pengendalian peperiksaan berkenaan.

“Calon turut diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan.”

Selain itu, KPM turut mengingatkan calon untuk mematuhi prosedur operasi standard dan peraturan yang telah ditetapkan.

“Ini bagi memastikan kelancaran pengurusan pengendalian peperiksaan SPM tahun 2022 berlangsung dengan baik.”

Dalam pada itu, Menteri Pendidikan, YB Fadhlina Sidek meninjau hari pertama SPM 2022 di Sekolah Menengah Kebangsaan (SMK) Jalan Empat, Bandar Baru Bangi, Selangor.

Beliau juga memberi kata-kata semangat kepada calon-calon SPM tahun 2022 dan mendoakan agar dipermudahkan urusan serta mencapai kejayaan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Pandang Serius Kenyataan Yang Meremehkan Larangan Agama

Pertubuhan IKRAM Malaysia (IKRAM) memandang serius laporan berita yang dikaitkan dengan pandangan YB Datuk Seri Azalina Othman, Menteri di Jabatan Perdana Menteri mengenai Lembaga Penapisan Filem (LPF).

Kenyataan yang menyebut bahawa “…isu mengenai adegan pasangan bercinta berpegangan tangan atau berpelukan tidak perlu diperbesarkan memandangkan ia sekadar lakonan yang tidak mengundang maksiat…” amat mendukacitakan.

Sekiranya laporan ini benar, adalah tidak wajar bagi seorang Menteri beragama Islam yang telah diberikan amanah kepimpinan dan bakal menjadi teladan kepada rakyat di negara ini untuk membuat komen sedemikian.

IKRAM berharap beberapa peraturan yang telah diperkenalkan oleh pihak LPF khasnya merujuk kepada Panduan Penapisan Filem Stesen TV ke atas elemen seks / lucah / kelakuan sumbang perlu dipertahankan malah ditambah baik selaras dengan peraturan-peraturan yang telah disarankan oleh syarak selari dengan Islam sebagai agama rasmi negara.

IKRAM suka merujuk kepada Indeks Syariah Malaysia yang telah dilancarkan oleh YAB Perdana Menteri pada Februari tahun ini yang telah menganjurkan agar perjalanan kementerian dan agensinya mengambil kira Maqasid al-Syariah.

Sudah pasti kesemua kementerian dan agensinya tidak boleh tidak harus berpaksi kepada tuntutan Maqasid al-Syariah iaitu meletakkan elemen pemeliharaan agama, pemeliharaan nyawa, pemeliharaan akal, pemeliharaan keturunan dan pemeliharaan harta diberi perhatian dalam membuat polisi dan peraturan. Malah diharapkan LPF juga mengguna pakai Indeks Syariah Malaysia sebagai rujukan.

IKRAM menyeru pemimpin negara dan rakyat bersama-sama membangunkan negara ini atas prinsip yang telah disebut dalam al-Quran yang berbunyi:

“Dan hendaklah kamu bertolong-tolongan untuk membuat kebajikan dan bertakwa, dan janganlah kamu bertolong-tolongan dalam melakukan dosa (maksiat) dan permusuhan.” (al-Maidah: 2)

Hj Abdul Aziz Bin Abd Jalal

Pengerusi Jawatankuasa Pembangunan UmatPertubuhan IKRAM Malaysia


IKRAM Sertai Perbincangan Pembaharuan Dasar Dadah

KUALA LUMPUR – Pertubuhan IKRAM Malaysia telah menyertai Sesi Perbincangan Pembaharuan Dasar Dadah dan Dasar Kepenjaraan bersama Timbalan Menteri di Jabatan Perdana Menteri (Undang-undang dan Reformasi Institusi), YB Ramkarpal Singh di Parlimen pada Khamis.

Sesi yang berlangsung di Bilik Mesyuarat, Blok Ahli Parlimen dan Pentadbiran itu bertujuan membincangkan mengenai pembaharuan dasar dadah bagi mengatasi isu kesesakan penjara yang kini di tahap membimbangkan.

Kesesakan itu berlaku ekoran majoriti banduan di negara ini menjalani hukuman atas kesalahan dadah yang kecil, ditambah pula banyak masalah lain yang timbul akibat tindakan pemenjaraan ini.

Perbincangan tersebut telah berjalan dengan cukup baik dengan perkongsian daripada para jemputan yang hadir diketuai oleh Prof. Dato’ Dr Adeeba Kamarulzaman yang merupakan Pesuruhjaya Suruhanjaya Global Polisi Dadah, para penyelidik CERiA UM, para peguam, PENGASIH dan IKRAM.

Delegasi IKRAM diwakili oleh Prof. Dr Sahrim Hj Ahmad, Puan Faridah Maludin dan Puan Nur Diyanah Abdullah (IKRAM Health).

Menurut Dr Sahrim, antara perkara penting yang dibentang dan dicadangkan adalah berkaitan polisi kerajaan sekarang yang mentakrifkan pengguna dadah sebagai penjenayah telah lebih banyak memberi mudarat.

“Mereka yang mempunyai masalah penagihan perlu dianggap sebagai pesakit dan bukan penjenayah dan pendekatan lebih berkesan dan utama adalah merawat penagih,” kata beliau yang juga Kumpulan Fokus Masyarakat yang Sihat, Selamat dan Sejahtera IKRAM.

Jelasnya, polisi pengurangan mudarat ini dari segi kos berbanding dasar memenjarakan pengguna dadah dapat menyelamatkan perbelanjaan kerajaan dan banyak lagi kesan positif lain.

“Dasar dekriminalisasi dan impak lebih positifnya telah banyak disentuh dalam perbincangan tersebut,” tambah beliau.

Hasil daripada perbincangan tersebut, pihak Timbalan Menteri telah mencadangkan agar satu pasukan petugas (task force) ditubuhkan segera untuk merealisasikan hasrat ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Masa depan yang lebih saksama untuk wanita

Selain itu, ia bertujuan menghargai pengorbanan wanita serta mengiktiraf pencapaian wanita dalam pelbagai bidang termasuk sosial, ekonomi, politik dan kebudayaan.

“Wanita IKRAM Malaysia mengucapkan Selamat Hari Wanita kepada semua wanita di mana sahaja berada,” kata Ketua Wanita Pertubuhan IKRAM Malaysia (IKRAM), Ustazah Sallawahiu Mohd Salleh bersempena sambutan itu pada tahun ini yang bertemakan ‘Kepimpinan Wanita Pasca COVID-19: Pilih untuk Saksama’.

Perlulah diketahui, hak yang dituntut oleh golongan wanita sewajarnya perlu berlandaskan lunas-lunas agama yang meraikan fitrah manusiawi dan kekuatan serta kelemahan kedua-dua golongan lelaki dan wanita, yang mana dalam menuntut keadilan, prinsip kesaksamaan perlu ditekankan.

“Marilah kita sama-sama berusaha meningkatkan kemampuan diri dan tampil mengambil kedudukan memimpin serta membimbing ahli keluarga juga masyarakat.”

Beliau berkata, hal ini perlu untuk mengisi ruang-ruang pembangunan yang ada demi membela dan memartabatkan kedudukan wanita yang disesuaikan dengan peranan dan tanggungjawab seperti yang telah ditetapkan oleh Allah SWT.

“Teruslah berusaha mendorong dan mengingatkan kaum lelaki, suami serta bapa agar terus berperanan sebagai pelindung kepada wanita walau di mana sahaja mereka berada,” ujarnya.

Dalam pada itu, anak-anak lelaki perlu dididik untuk memahami tanggungjawab ini.

“Oleh yang demikian, semestinya mereka memerlukan sokongan padu daripada suami dan keluarga khususnya, serta masyarakat dan pihak berwajib amnya.”

Tegasnya, wanita ke hadapan bukan bertujuan untuk mengambil alih tugas dan tanggungjawab asas kaum lelaki yang telah diamanahkan kepada mereka, tetapi untuk saling melengkapkan dalam menyumbang kepada kesejahteraan umat dan negara.”

Beliau juga menyeru agar wanita melengkapkan diri dengan ilmu pengetahuan secara berterusan.“Bekalan diri ini diperlukan dalam meneruskan perjuangan membela nasib golongan wanita terpinggir mengikut landasan yang telah ditetapkan oleh syariat.”

Selain itu, wanita disaran agar mengambil peranan dalam menentukan kepimpinan negara bagi memastikan agenda pembelaan kepada kaum wanita dan pembangunan negara dilaksanakan dengan adil dan saksama.

“Wanita perlu menyedari bahawa pengaruh dan sokongan kita mampu membawa Malaysia menjadi sebuah negara harmoni yang bebas daripada segala penyelewengan dan rasuah,” jelas Sallawahiu sambil menyatakan harapannya agar dunia pasca Covid-19 membawa masa depan yang lebih saksama untuk wanita keseluruhannya.

Menurutnya, kajian mendapati sebanyak 80 peratus wanita daripada ibu tunggal mengalami tekanan emosi sepanjang tempoh Perintah Kawalan Pergerakan (PKP).

Dalam perkembangan berkaitan, akhbar tempatan telah banyak melaporkan kesan langsung pandemik Covid-19 terhadap golongan wanita, sebagaimana BH Online pada 6 April 2020 melaporkan bahawa seramai 190,000 orang telah terjejas disebabkan pandemik Covid-19.

Impak negatif terhadap sosioekonomi golongan wanita kini telah banyak dihurai oleh kajian di peringkat antarabangsa, yang mana kebiasaannya golongan wanitalah yang terpaksa memikul peranan tambahan dalam mengurus rumah tangga, anak-anak atau penjaga informal (informal caregiver) bagi ahli keluarga yang sakit di samping bekerja sepenuh masa dari rumah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


COVID-19: Empat peringatan untuk pendakwah

Sungguh apa yang sedang ditimpa oleh semua manusia adalah penyakit dan wabak yang dahsyat seperti api sedang memakan rumput kering dengan rakusnya. Manusia ditimpa ketakutan yang amat sangat, bukan sahaja rakyat bahkan pemimpin dan orang-orang kaya.

Hal ini berlaku tidak lain melainkan disebabkan perbuatan buruk sebahagian manusia untuk Allah merasakan azab-Nya kepada sebahagian yang lain. Manusia melakukan kerosakan, merubah dan meminda pelbagai perkara dosa tanpa rasa bersalah.

Justeru para duat (pendakwah-pendakwah) berkewajipan memainkan peranan mereka. Mereka perlu menasihati pemimpin masyarakat, mengislahkan kerosakan yang sedang berlaku. Berikut adalah empat perkara penting sebagai peringatan bersama.

Pertama: Bertaubat kepada Allah Taala, meminta manusia semua bertaubat kerana semua musibah dan bala yang berlaku disebabkan dosa-dosa.

وَمَا أَصَابَكُم مِّن مُّصِيبَةٍ فَبِمَا كَسَبَتْ أَيْدِيكُمْ وَيَعْفُو عَن كَثِيرٍ

“Dan apa jua yang menimpa kamu dari sesuatu kesusahan (atau bala bencana), maka ia adalah disebabkan apa yang kamu lakukan (dari perbuatan-perbuatan yang salah dan berdosa); dan (dalam pada itu) Allah memaafkan sebahagian besar dari dosa-dosa kamu.” (Surah As-Syura: 30).

ظهر الفساد في البر والبحر بما كسبت أيدي الناس ليذيقهم بعض الذي عملوا لعلهم يرجعون

“Telah timbul berbagai kerosakan dan bala bencana di darat dan di laut dengan sebab apa yang telah dilakukan oleh tangan manusia; (timbulnya yang demikian) kerana Allah hendak merasakan mereka sebahagian dari balasan perbuatan-perbuatan buruk yang mereka telah lakukan, supaya mereka kembali (insaf dan bertaubat.)” (Surah Ar-Rum: 41).

لَمْ تَظْهَرْ الْفَاحِشَةُ فِي قَوْمٍ قَطُّ حَتَّى يُعْلِنُوا بِهَا إِلَّا فَشَا فِيهِمْ الطَّاعُونُ وَالْأَوْجَاعُ الَّتِي لَمْ تَكُنْ مَضَتْ فِي أَسْلَافِهِمْ

“Tidak lahir satu perbuatan dosa yang dilakukan oleh suatu kaum sehingga ia terpapar terang di khalayak ramai melainkan Allah pasti sebarkan kepada mereka taun dan penyakit yang belum pernah berlaku ke atas mereka sebelum mereka.” (HR Ibn Majah dan Hakim).

Justeru mengangkat bala ialah dengan mengiklankan taubat dan kembali taat kepada Allah dan menggantikan perkara keji dengan perkara baik. Ini kewajipan kita para duat mengingatkan manusia.

Kedua: Selepas bertaubat, hendaklah kita merendah diri dan patuh kepada perintah-Nya sambil berdoa memohon Allah mengangkat bala ini. Kita memohon manusia semua melakukan demikian kerana Allah Taala ketika menurunkan azab-Nya kepada si zalim, Dia mahu agar si zalim kembali insaf, merendah diri dan kembali kepada-Nya.

فَلَوْلَا إِذْ جَاءَهُم بَأْسُنَا تَضَرَّعُوا وَلَٰكِن قَسَتْ قُلُوبُهُمْ وَزَيَّنَ لَهُمُ الشَّيْطَانُ مَا كَانُوا يَعْمَلُونَ

“Maka alangkah eloknya kalau mereka berdoa kepada Kami dengan merendah diri (serta insaf dan bertaubat) ketika mereka ditimpa azab Kami? Tetapi yang sebenarnya hati mereka keras (tidak mahu menerima kebenaran), dan Syaitan pula memperelokkan pada (pandangan) mereka apa yang mereka telah lakukan.” (Surah Al-An’am: 43)

Ayat itu berkaitan mereka yang kufur kepada Allah. Bagaimana pula bersama orang-orang beriman? Tentu sahaja Allah menerima permintaan mereka bila mereka kembali merendah diri kepada-Nya.

Ketiga: Antara faktor turunnya bala ialah kealpaan, kurang mengingati Allah, mengabaikan istighfar, bacaan al-Quran serta tadabbur maknanya, sibuk dengan dunia dan abaikan akhirat.

فَلَمَّا نَسُوا مَا ذُكِّرُوا بِهِ فَتَحْنَا عَلَيْهِمْ أَبْوَابَ كُلِّ شَيْءٍ حَتَّىٰ إِذَا فَرِحُوا بِمَا أُوتُوا أَخَذْنَاهُم بَغْتَةً فَإِذَا هُم مُّبْلِسُونَ

“Kemudian apabila mereka melupakan apa yang telah diperingatkan mereka dengannya, Kami bukakan kepada mereka pintu-pintu segala kemewahan dan kesenangan, sehingga apabila mereka bergembira dan bersukaria dengan segala nikmat yang diberikan kepada mereka, Kami timpakan mereka secara mengejut (dengan bala bencana yang membinasakan), maka mereka pun berputus asa (dari mendapat sebarang pertolongan).” (Surah Al-An’am: 44)

Maka sayugialah diingatkan manusia semua dengan kealpaan ini dan segera bertasbih kepada Allah seperti yang dilakukan oleh Nabi Yunus alaihissalam. Allah berfirman:

فَنَادَى فِي الظُّلُمَاتِ أَن لا إِلَهَ إِلَّا أَنتَ سُبْحَانَكَ إِنِّي كُنتُ مِنَ الظَّالِمِينَ . فَاسْتَجَبْنَا لَهُ وَنَجَّيْنَاهُ مِنَ الْغَمِّ وَكَذَلِكَ نُنجِي الْمُؤْمِنِينَ

“..(setelah berlaku kepadanya apa yang berlaku) maka ia pun menyeru dalam keadaan yang gelap-gelita dengan berkata: “Sesungguhnya tiada Tuhan (yang dapat menolong) melainkan Engkau (ya Allah)! Maha Suci Engkau (daripada melakukan aniaya, tolongkanlah daku)! Sesungguhnya aku adalah dari orang-orang yang menganiaya diri sendiri.

Maka Kami kabulkan permohonan doanya, dan Kami selamatkan dia dari kesusahan yang menyelubunginya; dan sebagaimana Kami menyelamatkannya Kami akan selamatkan orang-orang yang beriman (ketika mereka merayu kepada Kami).” (Surah Al-Anbiya’: 87-88)

Marilah sama-sama kita beristighfar kepada Allah dan mengajak semua manusia untuk beristighfar. Allah tidak mengazab kafir Quraisy yang beristighfar seperti diceritakan Allah dalam firman-Nya:

وَمَا كَانَ ٱللَّهُ لِيُعَذِّبَهُمْ وَأَنتَ فِيهِمْ ۚ وَمَا كَانَ ٱللَّهُ مُعَذِّبَهُمْ وَهُمْ يَسْتَغْفِرُونَ

“Dan Allah tidak sekali-kali akan menyeksa mereka, sedang engkau (wahai Muhammad) ada di antara mereka; dan Allah tidak akan menyeksa mereka sedang mereka beristighfar (meminta ampun).” (Surah Al-Anfaal: 33)

Jika Allah boleh menangguh azab ke atas kaum musyrikin dengan sebab istighfar mereka, maka Allah pasti merahmati para mukmin yang beristighfar.

Keempat: Antara faktor turunnya bala ialah manusia menahan harta yang ada dalam miliknya daripada orang-orang fakir, miskin, mereka yang berhajat dan mereka yang ditimpa bencana. Mereka sibuk dengan kehidupan selesa mereka; membeli-belah, berkebun, leka dengan binatang-binatang ternak dan lupa terhadap saudara-saudara mereka yang susah.

{ إذا ضن الناس بالدينار والدرهم ، وتبايعوا بالعينة ، واتبعوا أذناب البقر ، وتركوا الجهاد في سبيل الله أنزل الله بهم بلاء ، فلا يرفعه حتى يراجعوا دينهم } . رواه أحمد وأبو داود

“Bila manusia bakhil dengan dinar dan dirham, berjual beli secara riba, leka dengan ternakan dan tanaman (hingga lupa beribadat), meninggalkan jihad di jalan Allah, maka Allah menurunkan bala ke atas mereka. Bala itu tidak akan terangkat sehingga mereka kembali kepada agama mereka.” (HR Ahmad dan Abu Daud)

Maka wajib bagi kita mengoreksi diri masing-masing…. Melihat kembali hak-hak mereka yang memerlukan dan para duat adalah orang pertama melaksanakannya dan mengingatkan kaum muslimin agar menunaikan tanggungjawab tersebut.

Kita berdoa kepada Allah agar Dia membantu kita sekalian kembali bertaubat dan menginsafi atas keterlanjuran kita selama ini…

Ustaz Tajul Arifin Che Zakaria
Yang Dipertua IKRAM Putrajaya

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


GBM sokong cadangan Rang Undang-Undang Ahli Persendirian “Akta Keterangkuman Sosial 2014”

Gabungan Bertindak Malaysia [GBM], adalah satu gabungan 24 buah Organisasi Bukan Kerajaan pelbagai etnik dan agama, yang tidak memihak dan bertekad untuk membangun Malaysia yang lebih baik.

Untuk makluman, YB Dr Michael Jeyakumar Devaraj, Ahli Parlimen Sungai Siput telah menghantar notis kepada Setiausaha Dewan Rakyat untuk membentang usul Rang Undang-Undang Ahli Persendirian berjudul Akta Keterangkuman Sosial 2014 di sesi Parlimen yang akan bermula pada 10 Mac 2014.

GBM menyokong penuh inisiatif ini oleh kerana matlamat Rang Undang Undang adalah sejajar dengan Piagam GBM iaitu:-

“Pengagihan kekayaan yang saksama untuk membanteras kemiskinan dan menjaga kebajikan Rakyat. Sebarang langkah afirmatif hendaklah berdasarkan keperluan dan bukan latar belakang etnik.”

Pada Ogos 2012, Saya Anak Bangsa Malaysia (SABM) dan The Human Rights Society of Malaysia (HAKAM) telah memperkenalkan draf Akta Keterangkuman Sosial. Di antara lain cadangan ini telah mengetengahkan aspek-aspek berikut:-

Butir-butir cadangan yang terkandung dalam rang undang undang tersebut dapat diakses di link berikut:-

Sejak September 2012, cadangan ini telah melalui proses rundingan dengan parti parti politik dan organisasi masyarakat sivil. Parti Sosialis Malaysia (PSM) dan Parti Rakyat Malaysia (PRM) telah menyokong penuh Akta yang dicadangkan dan telah memberi komitmen untuk melaksanakanya dalam Manifesto PRU13 parti masing-masing. Kami percaya parti-parti lain yang menyertai proses rundingan masih mengkaji cadangan tersebut.

Organisasi masyarakat sivil yang menghadiri dialog mengakui keperluan untuk menangani isu kemiskinan dan kepinggiran dan secara prinsipnya telah menyokong penuh penggubalan Akta ini.

Pada November 2012, GBM telah menyokong penuh cadangan dan satu kenyataan media telah dikeluarkan mengenainya. Kenyataan tersebut dapat diakses di link berikut:-

Asas utama seruan untuk menerima dan melaksanakan Akta Keterangkuman Sosial 2014 adalah seperti berikut:-

Sesungguhnya kami percaya rang undang-undang ini merangkumi beberapa syor penting yang akan menyumbang ke arah pencapaian wawasan mewujudkan sebuah masyarakat yang adil, saksama dan inklusif seperti yang termaktub dalam Rukunegara yang diisytiharkan pada 31 Ogos 1970.

GBM mengesa Kerajaan Pusat dan semua Kerajaan Negeri mengkajinya secara komprehensif dengan tujuan menerima pakai dan melaksanakan Akta Keterangkuman Sosial yang  dicadangkan ini.

GBM menyeru semua Wakil Rakyat, dari apa jua latar belakang parti, untuk mengambil tanggungjawab mengkaji dan menyokong Rang Undang-Undang Ahli Persendirian ini.

Rakyat juga mesti memahami hak mereka dan harus memikul tanggungjawab. Kami merayu rakyat dari semua lapisan masyarakat supaya tampil ke hadapan menyokong inisiatif murni ini dengan mengesa Wakil Rakyat masing masing untuk menyokong Rang Undang-Undang ini.

Inilah masanya untuk kita sebagai warga Malaysia untuk sama-sama menangani masalah kemiskinan, ketaksamarataan dan kepinggiran secara objektif, tidak memihak dan rasional.

Dikeluarkan bagi pihak Gabungan Bertindak Malaysia (GBM)

1)       Kuala Lumpur & Selangor Chinese Assembly Hall (KLSCAH)

5)       Majlis Perundingan Malaysia Agama Buddha, Krisitian, Hindu, Sikh dan Tao (MPMA-BKHST)

6)       Negeri Sembilan Chinese Assembly Hall (NSCAH)

7)       Penang Chinese Town Hall (PGCTH)

8)       The Federation of Chinese Associations Johore State (FCAJ)

9)       Lim Lian Geok Cultural Development Centre (LLG)

10)     United Chinese School Alumni Association of Malaysia (UCSAAM)

14)     Saya Anak Bangsa Malaysia (SABM)

15)     Persatuan Masyarakat Selangor dan Wilayah Persekutuan (Permas)

16)     National Indian Rights Action Team (NIAT)

18)     All Women’s Action Society (AWAM)

19)     Partners in Community Organising (Pacos Trust)

20)     Persatuan Bekas Siswazah Universiti dan Kolej di China, Malaysia (Liu-Hua)

21)     Nanyang University Alumni Malaya (Nanda)

22)     Japan Graduates Association, Malayia (JAGAM)

23)     Gabungan Persatuan Alumni Universiti Taiwan Malaysia (GPAUTM)

Foto atas dari kiri: Ho Yock Lin (Pengerusi, AWAM), Stanley Yong (Setiausaha Agung KLSCAH), Ong Kian Ming (Ahli Parlimen Serdang), Dr Jeyakumar (Ahli Parlimen Sungai Siput), Zaid Kamaruddin (Naib Pengerusi GBM), Jayanath Appudurai (Ahli SABM); Malik Imtiaz (wakil HAKAM) dan S. Arutchelvan (Setiausaha Agung PSM).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PASAK 8: 223 Pembentang Bincang Isu Sains Sosial, Kemanusiaan

BANDAR SERI PUTRA – Buat julung kalinya Pertubuhan Ilmuwan dan Cendekiawan Islam Malaysia (ILMAN) menjadi penganjur bersama Persidangan Antarabangsa Sains Sosial & Kemanusiaan kali ke-8 (PASAK 8) 2023.

Dianjurkan Pusat Pengajian Teras Universiti Islam Selangor (PPT-UIS) dan KUISCELL, persidangan kali ini bertemakan ‘Implementasi Nilai Dalam Mendepani Arus Digitalisasi,’ yang disertai seramai 223 pembentang dalam dan luar negara secara bersemuka mahupun dalam talian.

Antara subtema yang diketengahkan ialah Pengajian Islam, Pendidikan, Sains dan Teknologi Maklumat, Ilmu Bahasa dan Komunikasi, Psikologi dan Kaunseling, Sejarah dan Politik, Ekonomi dan Pengurusan, Sosiologi dan Antropologi, Nilai-nilai sejagat, Pelancongan, Hospitaliti dan Kulinari serta Seni dan Kebudayaan.

Para pembentang terdiri daripada kakitangan akademik, para penyelidik dan profesional IPT di Malaysia, Brunei Darussalam, Indonesia, Thailand, Filipina dan negara-negara lain yang mensasarkan pembentang dalaman sebanyak 30 peratus dan pembentang luar sebanyak 70 peratus.

Empat pembentang daripada ILMAN yang terlibat dalam persidangan ini ialah Dr Syazalie Hirman Ahmad Najib (Pengajian Islam), Ustazah Atriza Umar (Politik), Ustaz Wan Abdul Rahman Wan Ibrisam Fikry dan Ustaz Muaz Muhammad Arif (Pendidikan).

Penganjuran PASAK 8 antaranya bertujuan membincangkan penyelidikan akademik berkaitan bidang sains sosial.

Pembentangan turut difokuskan kepada isu-isu kemanusiaan yang berlaku di dunia Islam baru-baru ini, termasuk hak untuk hidup secara aman dan mendapat akses kepada keperluan asas dalam kehidupan.

Seterusnya, ia juga bertujuan menyerlahkan aspek perpaduan dalam kalangan masyarakat Malaysia dan dunia antarabangsa yang pelbagai, seterusnya menyediakan platform dan peluang kepada ahli akademik dari pelbagai bidang untuk membincangkan isu-isu dalam sains sosial dan kemanusiaan.

Dalam pada itu turut diadakan Sesi Sidang Pleno bersempena PASAK 8 yang disampaikan oleh tujuh ahli panel daripada institusi-Institusi dalam dan luar negara, dikendalikan oleh moderator Dr Zurina Abdullah (PPT-UIS).

Salah seorang ahli panel dalam sidang pleno ialah Dr Syazalie Hirman yang juga Pengerusi ILMAN.

Persidangan yang diadakan pada 10 dan 11 Mei lalu telah dirasmikan oleh Rektor Universiti Islam Selangor, Prof. Madya Dato’ Dr Hj Mohd Farid Ravi Abdullah dan ucaptama telah disampaikan oleh Naib Canselor Universiti Sains Islam Malaysia (USIM) Profesor Dr Zulkiple Abd Ghani.

Selain itu, turut menjadi penganjur bersama ialah Universiti Islam Antarabangsa Sultan Abdul Halim Mu’adzam Shah (UniSHAMS), Universiti Pertahanan Nasional Malaysia (UPNM), Pusat Penataran Ilmu dan Bahasa (UNISSA), Fakultas Ushuluddin Adab dan Dakwah (IAIN) Indonesia, Jabatan Pendidikan Bahasa Arab, Pascasarjana (UIN) Antasari Banjarmasin Indonesia, Davao Oriental State University (DORSU) Philippines, Yala Rajabhat University of Thailand (YRU) dan Princess of Naradhiwas University (PNU).

Hasil daripada penganjuran PASAK selama tujuh tahun bermula 2016 sehingga 2022, pihak PASAK telah berjaya menghasilkan prosiding, e-prosiding dan buku dalam setiap persidangan.

Info lanjut PASAK boleh dilayari di pautan http://conference.kuis.edu.my/pasak/.


Tragedi pilu di utara: Angkara apa?

Dalam kesibukan mendepani kemelut ‘mendapatkan’ seorang Perdana Menteri yang kompeten untuk negara pada 18 Ogos, negara digemparkan dengan situasi bencana alam yang teruk di Kedah.

Banjir lumpur yang memusnahkan kediaman mahupun harta penduduk, sangat menyayat hati berikutan inilah kali pertama tragedi sedemikian berlaku di kawasan itu.

Bencana banjir kilat yang melanda beberapa buah kampung di daerah Yan, Kedah dipercayai kesan daripada fenomena kepala air yang bermula di Gunung Jerai petang semalam.

Sebagaimana dilaporkan media, lebih 14 kampung di kaki Gunung Jerai serta beberapa taman perumahan di sekitar bandar Yan, Gurun juga Merbok dilanda banjir kilat.

Antara kawasan terjejas ialah Kampung Perigi, Kampung Teroi Bukit, Kampung Singkir, Kampung Permatang Keramat, Kampung Lubuk Boi, Pekan Yan Besar, Titi Teras, Kampung Acheh dan Kampung Setoi. Tragedi itu terjadi berikutan hujan lebat dan fenomena kepala air yang berlaku sekitar jam 3.00 petang hari Rabu.

Kejadian itu terjadi dengan pantas dan tidak dijangka, menurut Pengerusi Persatuan Rekreasi Luar Daerah Yan (Rekey), Mohammad Firdaus Mohmad, 36, yang tinggal di kawasan itu, dan ini adalah kali pertama berlaku.

Situasi yang belum pernah terjadi selama ini telah mengorbankan tiga nyawa dan tiga mangsa lagi masih belum dijumpai.

“Sejak tinggal di kawasan berkenaan pada 20 tahun lalu, ini merupakan kali pertama saya melihat fenomena kepala air seteruk itu,” kata pemilik Neo Era Chalet, Abdul Nasir Md Daud dengan menambah, tidak menyangka akan berlaku kejadian kepala air sehingga meragut nyawa itu.

Tentunya lebih menakutkan apabila sungai yang kecil keluasannya melebar serta menjadi lebih deras berbanding sebelumnya.

“Seumur hidup, saya tidak pernah berdepan kejadian bencana alam seburuk itu,” kata penduduk Kampung Seberang Yan, Yahya Basiron.

Selain itu, sedarkah kita dengan ayat Allah yang diperkatakan dalam Surah Ar-Rum ayat 41 yang maksudnya:

“Telah terjadi kerosakan di darat dan di laut disebabkan kerana perbuatan tangan manusia, supaya Allah merasakan kepada mereka sebahagian daripada (akibat) perbuatan mereka, agar mereka kembali (ke jalan yang benar).”

Ayat itu turut menyatakan, segala kerosakan yang berlaku di darat mahupun di lautan adalah berpunca daripada perbuatan manusia itu sendiri. Tidak dapat tidak, tentu ada sesuatu yang mengakibatkan tragedi ini berlaku. Sedarkah kita?

Tragedi kepala air di kawasan air terjun berhampiran Gunung Jerai yang berlaku petang semalam umpama ‘tsunami kecil’ ekoran keadaannya yang berombak kuat sehingga mengakibatkan pokok serta jambatan runtuh dengan sekelip mata.

“Apabila melihat keadaan air deras luar biasa di sungai berhampiran rumah semasa kejadian, kepala air dari puncak Gunung Jerai ‘mengganas’ sehingga mengakibatkan banjir besar di kawasan sekitarnya,” kata seorang penduduk, Salwa Md Isa.

Dalam pada itu, menurut Pengarah Pusat Pencegahan dan Kesiapsiagaan Bencana Universiti Teknologi Malaysia (UTM), Dr Khamarrul Azahari Razak, ketika dihubungi Astro Awani, antara langkah awal yang boleh dilaksanakan bagi mengelakkan berlakunya kejadian sama termasuk memetakan sesuatu kawasan berisiko dan mengambil tindakan mitigasi secara berstruktur atau sebaliknya.

“Apa yang penting adalah kita mengetahui risiko awal, adakah kawasan seumpamanya, seperti di kawasan air terjun dan kawasan peranginan yang berisiko.

Tidak terkecuali jelasnya, kawasan ini perlu dipetakan nilai risikonya untuk mengambil tindakan mitigasi berstruktur atau sebaliknya, komuniti setempat juga perlu dimaklumkan awal dan satu sistem amaran awal seperti siren perlu disediakan bagi membolehkan penduduk setempat untuk berpindah dari kawasan tersebut.

“Antara faktor utama ia berlaku ialah apabila empangan sementara mengalami tekanan tinggi sehingga menyebabkannya pecah.”

Menurutnya, fenomena kepala air yang dikaitkan dengan hujan lebat bukanlah sesuatu yang asing di Malaysia.

“Ia berpunca daripada kadar air sungai meningkat secara mendadak dan banjir kilat di kawasan penempatan terutama di kawasan tinggi, sehingga menyebabkan kemusnahan harta benda.”

Beliau mengulas, kejadian ini boleh berlaku di kawasan peranginan, kawasan hutan simpan dan kawasan cerun tinggi seperti air terjun dan sebagainya.

Pada masa sama, komuniti setempat di kawasan bersiko dan pengunjung perlu menyedari tahap risiko semasa sebelum bencana yang sama berulang.

Sedarkah kita, jika sistem alam ini dicerobohi dengan sesukanya, maka akan muncullah bencana alam yang menjejaskan ketetapan sunnatullah terhadap kehidupan alam ini.

Begitu juga ketika sumber dan ekosistem alam dimanfaatkan dalam kehidupan, tidak diragut, tentu akan banyak mendatangkan manfaat kepada manusia, bahkan hidupan lainnya.

Bukit bukau, gunung ganang dan hutan ada yang digondolkan demi mengaut keuntungan. Sisa kimia pula dibuang ke dalam lautan dan sungai hingga mengakibatkan hidupan air terancam mati.

Begitulah yang berlaku semalam, segalanya terjadi sangat cepat dan tidak disangka. Justeru, pihak kerajaan seluruh negeri perlulah mengambil tindakan atau inisiatif yang sewajarnya agar tragedi sebegini tidak berulang lagi.

Dalam situasi negara yang belum reda mendepani pandemik Covid-19 dan kepimpinan negara yang pincang, seharusnya kerajaan negeri bersikap lebih bijak dan rasional.

Tidak terkecuali, pihak yang berwajib perlulah menjalankan siasatan terperinci lagi teliti agar segala permasalahan yang berlaku ini diketahui puncanya segera dan tindakan yang sewajarnya perlu dikenakan ke atas pihak yang menyebabkan bencana itu terjadi.

Hakikatnya, sifat tamak dan rakus yang menguasai manusia mampu mengaburi pandangan mata tanpa memikirkan kesannya di kemudian hari.

Justeru, merujuk kepada al-Quran, kemusnahan alam sekitar ini sebenarnya mampu ditangani dengan sebaiknya jika setiap pemimpin, rakyat, masyarakat dan kita semua melaksanakan amanah serta tanggungjawab sebagai khalifah di muka bumi ini, sebagaimana yang Allah dan Rasul-Nya perintahkan.

Begitu juga sekadar ingatan mesra, sebagai pemimpin sebuah negara atau negeri, wajiblah berusaha menjaga tutur kata, apa lagi hingga menyebabkan banyak hati manusia tercalar apabila mendengarnya.

Perkara yang tidak boleh dibawa bergurau, jangan sekali-kali diguraukan walaupun merasakan diri seorang lelucon yang menghiburkan, agar segala itu tidak membinasakan negeri yang dipimpinnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kerjasama YKN, Hospital Pakar An-Nur bantu golongan asnaf

Hadir bersama melawat Pakcik Tahrim dan Makcik Tisa’ah di Hospital An-Nur adalah Pengurus Urusan Medik IG Holdings Group, Haji Shaharom Md Shariff dan Ketua Pegawai Kewangan Kumpulan, Haji Abdul Rashid Abu Nawar.

Che Asmah berkata, program pembiayaan perubatan YKN-Medik Nur adalah salah satu jaringan kerjasama antara Dana Rahmah Hospital Pakar An-Nur dengan Yayasan Kebajikan Negara Malaysia.

“Ianya merupakan inisiatif kerjasama YKN yang pertama dengan hospital swasta yang menawarkan perkhidmatan seperti ini,” kata beliau.

Tambah beliau, objektif utama YKN-Medik Nur adalah untuk membantu golongan asnaf yang memenuhi syarat untuk mendapatkan rawatan perubatan terpilih dengan segera.

Kata Che Asmah lagi, program ini tercetus dari rasa prihatin daripada Pengurusan Hospital Pakar An-Nur, yang kemudiannya telah memulakan inisiatif ini dengan menarik ramai penyumbang khususnya dalam kalangan doktor, kakitangan Hospital Pakar An-Nur dan juga rakan-rakan kongsinya.

“Marilah kita bersama-sama menyumbang kepada dana Program YKN-Medik Nur untuk membantu lebih ramai lagi mereka yang memerlukan pertolongan.”

NAMA AKAUN: YAYASAN KEBAJIKAN NEGARA MALAYSIANO.AKAUN: 568621013347NAMA BANK: MAYBANK ISLAMIC


PRU15: SPR & Penjawat Awam Tonggak Kerajaan Berintegriti

Pilihan Raya Umum (PRU) ke-15 kali ini merupakan pilihan raya yang agak luar biasa dengan beberapa kejutan dan kelainan yang telah berlaku.

Sebagai contoh, ada Dewan Undangan Negeri (DUN) yang sudah dibubarkan awal, ada yang belum dibubarkan dan ada yang  masih menunggu keputusan Sultan.

Kesemua warganegara berumur 18 tahun ke atas secara automatik layak mengundi. PRU kali ini juga akan berlaku dalam Monsun Timur Laut yang dijangka membawa hujan lebat dan mungkin menyebabkan banjir.

Namun begitu, pilihan raya tetap perlu dilaksanakan sebaik mungkin dan tanggungjawab pentadbiran negara perlu terus digalas dengan penuh dedikasi oleh semua pihak berwajib.

Sehubungan itu, peranan penjawat awam adalah sangat penting dalam memastikan pentadbiran negara berjalan dengan baik di bawah kerajaan ‘caretaker’ sehinggalah kerajaan baru dibentuk.

Penjawat awam merupakan benteng pertahanan negara sekarang. Mereka adalah ‘frontliners’ pertama yang akan memberi acuan kepada bentuk Malaysia pasca-PRU15 nanti.

Maka, dengan penuh takzim, Pertubuhan IKRAM Malaysia (IKRAM) mendoakan dan menyarankan:

1. Pegawai penjawat awam menjalankan tugas dengan amanah tanpa dimanipulasi oleh mana-mana parti politik untuk kepentingan sempit mereka.

2. Merujuk kepada kenyataan media Suruhanjaya Pilihan Raya Malaysia (SPR) Bil.62/2019, pegawai penjawat awam memastikan larangan penggunaan aset kerajaan dan awam serta larangan berkempen pada waktu pejabat semasa pilihan raya, dapat dilaksana dan dikuatkuasakan secara menyeluruh di semua peringkat pentadbiran Kerajaan. Sekiranya rakyat perlu dibantu, bantulah merentasi kefahaman dan sokongan politik mereka.

3. SPR sebagai badan yang mengurus secara terus pentadbiran dan perjalanan pilihan raya, bersikap bebas daripada pengaruh dan tekanan mana-mana individu atau parti politik dalam memastikan PRU15 berjalan dengan bersih dan adil. SPR perlu memastikan tiada salah guna kuasa dan tiada unsur rasuah dalam perjalanan PRU kali ini oleh mana-mana pihak.

Kita impikan pembentukan Malaysia pasca PRU15 bermula dengan proses yang baik. Buah yang sedap ranum semestinya sihat juga di dalam, tiada ulat dan tiada yang busuk yang akan merosakkan negara pada masa hadapan.

IKRAM bersama seluruh rakyat Malaysia meletakkan pengharapan yang tinggi kepada penjawat awam di semua peringkat di seluruh negara dalam memastikan proses PRU15 berjalan secara bersih dan adil.

Semoga Malaysia kembali dihormati dan disegani di persada dunia.

 Hj Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lebih 400 pemimpin masa depan terima anugerah

Dengan tema “Pendidikan Berkualiti Menjana Insan Rabbani”, majlis khas penyampaian anugerah tersebut menyaksikan lebih 300 pelajar dari Tahun Satu hingga Tahun Enam menerima hadiah pelbagai kategori. Selain anugerah akademik termasuk pencapaian terbaik peperiksaan Sistem Pentaksiran Pelajar IKRAM-MUSLEH Sekolah Rendah Islam (SPPIM SRI) dan Penilaian Sekolah Rendah Agama (PSRA), penghargaan juga diberikan kepada pelajar-pelajar yang cemerlang dari sudut hafazan, sahsiah, kreativiti dan inovasi serta ko-kurikulum.

Majlis pada tahun ini juga menyaksikan beberapa penambahbaikan seperti penganugerahan kepada lima pelajar terbaik akademik untuk setiap kelas berbanding tiga sebelum ini, juga penambahan beberapa anugerah lain.

Seramai 11 pelajar dipilih untuk menerima anugerah-anugerah khas yang disediakan:

1.    Muhammad Nur Basyir bin Bazli – Anugerah Tokoh Hassan Al-Banna (Kepimpinan) 2.    Nuha Farhana binti Farid – Anugerah Tokoh Hassan Al-Banna (Kepimpinan)3.    Ahmad Mu’az bin Kamaruzaman – Anugerah Tokoh Saidina Abu Bakar  (Sahsiah)4.    Alyaa’ Mamad binti Yaidi – Anugerah Tokoh Saidatina Khadijah (Sahsiah)5.    Muhammad Amir Razin bin Adli – Anugerah Tokoh Khalid Al-Walid (TKRS) 6.    Fatin Hanani binti Md Azani – Anugerah Tokoh Khalid Al-Walid (TKRS)7.    Engku Sufyan bin Engku Zakir Hussein – Anugerah Tokoh Al-Muqri (Hafazan) 8.    Khairun Najwa binti Mat Daud – Anugerah Tokoh Al-Muqri (Hafazan)9.    Muhammad Hasif bin Ikhwan Moeid – Anugerah Tokoh Salahuddin Al-Ayubi (Ko-Kurikulum)

Sementara itu, dua pelajar yang dipilih untuk mengungguli anugerah tertinggi pada tahun ini adalah:

10.    Muhammad Nur Basyir bin Bazli – Anugerah Tokoh Ibnu Khaldun (Akademik)11.    Alyaa’ bt Mamad Yaidi – Anugerah Tokoh Ibnu Khaldun (Akademik)

Tambah menarik, seramai 114 pelajar Tahun Enam yang baru sahaja menamatkan pengajian di sekolah ini diraikan dengan penyampaian Anugerah Graduan. Kesemua pelajar berkenaan yang naik ke pentas dengan berpakaian lengkap graduasi menjadikan suasana bagaikan majlis konvokesyen mini Al-Amin.

Tetamu utama terdiri daripada Pengerusi Jawatankuasa Pendidikan dan Modal Insan Majlis Agama Islam Selangor, Prof Madya Dato’ Dr Ab Halim Tamuri yang diberi penghormatan merasmikan majlis. Beliau dalam ucapannya berulang kali menekankan bahawa dalam melahirkan pelajar-pelajar yang cemerlang dari semua sudut, peranan ibu bapa dan keluarga di rumah sangat penting.

“Guru-guru memainkan peranan mereka di sekolah, tetapi ibu bapa mesti membantu dari rumah terutama dalam mendidik kefahaman fardu ain dan asas-asas Islam kepada anak-anak mereka,” katanya.

Menceritakan pengalamannya, beliau terkejut apabila ada sebuah sekolah yang mempunyai jumlah ibu bapa seramai 1,500 orang, namun pada satu mesyuarat PIBG, hanya 80 orang sahaja yang hadir.

“Justeru, saya harap ibu bapa juga harus bersama-sama berfikir bagaimana hendak menjadikan sekolah anak-anak kita cemerlang, sekali gus mencerahkan masa depan anak-anak itu sendiri,” ujar beliau lagi.

Para tetamu undangan lain terdiri daripada Prof Ir Dr Kamal Nasharuddin Mustapha selaku Yang Dipertua IKRAM Kajang, Hj Sufyan Mohd Nor (YDP IKRAM Hulu Langat) dan Hj Che Mazlan Saad (Pengarah Eksekutif Al-Ameen Serve Holdings Sdn Bhd).

Majlis yang berlangsung dari jam 8.00 pagi hingga 12.00 tengah hari itu turut diserikan dengan persembahan pelajar berupa Kalam Jama’i, nasyid dan pertunjukan silat selain paluan kompang dan perarakan bunga manggar ketika menyambut ketibaan tetamu.

Pada masa yang sama, berlangsung Karnival Buku selama dua hari yang telah bermula sejak 10 November hingga 11 November. Karnival tersebut juga telah dirasmikan oleh Prof Madya Dato’ Dr Ab Halim di tapak Karnival Buku berhampiran dewan sekolah.

Beberapa gerai jualan juga dibuka di kawasan yang dikhaskan bagi memudahkan para ibu bapa membeli makanan tambahan dan barangan lain.

Pengarah Hari Takrim 2012, Muallim Shamsul Adzury Ramly dan Penasihat yang juga Guru Besar Sekolah Rendah Sri Al-Amin Bangi, Muallim Ahmad Fadhli Mohd Faudzi merakamkan setinggi-tinggi penghargaan kepada semua pihak, sama ada penaja, penderma, sukarelawan, tetamu, ibu bapa dan para pelajar yang telah terlibat menjayakan majlis bersejarah tersebut.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Merokok di Tempat Makan: 30,648 Dikompaun Tahun Lalu

IPOH – Sebanyak 30,648 notis kesalahan merokok di premis makanan dengan nilai kompaun RM7.6 juta telah dikeluarkan sepanjang tahun lalu, kata Timbalan Ketua Pengarah Kesihatan (Kesihatan Awam), Datuk Dr Norhayati Rusli.

Menurutnya, lima negeri merekodkan pengeluaran notis tertinggi iaitu Selangor dengan 6,414 notis diikuti Johor (3,095), Pahang (2,935), Perak (2,808) dan Pulau Pinang (2,725).

Beliau berkata, bagi tempoh empat bulan pertama pada tahun ini pula, sejumlah 14,872 notis kesalahan merokok di premis makanan dikeluarkan membabitkan nilai kompaun sebanyak RM3.72 juta.

“Operasi ini yang dijalankan di kawasan hotspot di seluruh negara menyasarkan tempat larangan seperti premis makan, dalam kenderaan awam atau hentian pengangkutan awam, premis kerajaan, kompleks membeli belah, tandas awam, pusat hiburan, klinik atau hospital serta kawasan rehat dan rawat,” katanya.

Beliau berkata demikian kepada pemberita selepas menyertai Operasi Mega Bersepadu Penguatkuasaan Peraturan-Peraturan Hasil Tembakau 2004 yang dijalankan di sekitar Ipoh di sini malam tadi.

Mengulas mengenai operasi berkenaan, Dr Norhayati berkata sebanyak 424 notis kesalahan di bawah Seksyen 32B, Akta Makanan 1983 telah dikeluarkan melibatkan kesalahan di bawah Peraturan 11 antaranya 202 notis di premis makan, kompleks beli-belah (108), kenderaan awam (34) serta premis kerajaan (28).

“Kementerian Kesihatan Malaysia (KKM) ingin menegaskan bahawa larangan merokok bukan bertujuan untuk menghukum golongan perokok tetapi ia dilaksanakan bagi mengelakkan komplikasi akibat tabiat tersebut kepada golongan perokok serta perokok pasif iaitu mereka yang berada di sekeliling perokok,” katanya.


IKRAM kecam serangan udara di Gaza, pengiktirafan Bukit Golan wilayah Israel

Pertubuhan IKRAM Malaysia (IKRAM) mengecam sekeras-kerasnya serangan udara kerajaan haram Israel terhadap Gaza dan pengiktirafan Amerika Syarikat bahawa Bukit Golan sebagai wilayah Israel baru-baru ini.

IKRAM menyifatkan serangan terhadap Gaza merupakan tindakan terdesak kerajaan Israel pimpinan Benjamin Netanyahu untuk meraih populariti menjelang pilihan raya umum Israel tidak lama lagi.

Pengiktirafan Amerika Syarikat oleh Presiden Donald Trump bahawa Bukit Golan sebagai wilayah Israel pula boleh memburukkan lagi ketidakstabilan Asia Barat yang sememangnya telah begitu sarat dengan pelbagai konflik yang tidak berkesudahan.

Pendirian Amerika Syarikat terhadap Bukit Golan itu jelas melanggar Resolusi 497 Majlis Keselamatan Pertubuhan Bangsa-bangsa Bersatu (PBB) yang menyatakan bahawa Israel tidak mempunyai sebarang kuasa untuk melaksanakan undang-undang, pentadbiran di wilayah milik Syria itu.

IKRAM menyambut baik dan memuji tindakan kerajaan Malaysia yang mengutuk serangan Israel terhadap Gaza dan bersikap tegas mengutuk pendirian Amerika Syarikat dalam isu Bukit Golan yang jelas telah melanggar undang-undang antarabangsa.

IKRAM turut menyeru semua negara di dunia menggunakan kedudukan dan pengaruh masing-masing bagi memberikan tekanan ke atas rejim Israel dan Amerika Syarikat sehingga mereka menghentikan segera kezaliman ini.

Desakan juga perlu dibuat kepada PBB, Pertubuhan Persidangan Islam (OIC) serta kuasa-kuasa besar untuk bertindak segera bagi menghentikan pembunuhan rakyat Palestin di Gaza dan memberikan tekanan kepada Amerika Syarikat untuk menarik balik pengiktirafan Bukit Golan sebagai wilayah Israel.

Dr Hj Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Anak OKU: Kurniaan atau bebanan?

Anak adalah anugerah. Namun, memiliki anak yang tergolong sebagai anak OKU atau orang kurang upaya mahupun istimewa ini kadangkala jauh di sudut sanubari tidak ramai yang dapat menerima kehadiran anak yang sebegitu dalam kehidupan.

Mempunyai anak yang istimewa ini kadangkala seakan memberi bebanan kepada keluarga dan tekanan kepada ibu bapa. Tidak ramai ibu bapa dan keluarga serta masyarakat setempat dapat menerima kehadiran anak-anak yang sedemikian.

Menurut Pertubuhan Kesihatan Dunia (WHO) pada 2014, orang kurang upaya adalah kanak-kanak atau orang dewasa yang cacat ataupun terhalang pergerakan oleh keadaan fizikal atau mental daripada melakukan aktiviti aktiviti yang boleh dilakukan oleh  orang yang normal.

Orang kurang upaya juga adalah seseorang yang mempunyai kekurangan jangka panjang dari segi fizikal, mental intelektual atau deria.

Ada pelbagai jenis kurang upaya iaitu pendengaran, penglihatan, pertuturan, fizikal, pembelajaran, mental dan pelbagai (multiple disabilities).

Anak OKU adalah anugerah, amanah, ganjaran dan penyelamat kepada ibu bapa yang telah dikurniakan anak-anak yang istimewa ini. Namun, hanya sebilangan kecil yang dapat menerima dan reda akan kehadiran anak-anak yang istimewa ini.

Kelahiran anak istimewa bukan atas kehendak mereka sendiri, perjalanan takdir mereka telah ditentukan sejak azali. Namun, kekurangan itu sering menjadi penyebab kepada  ibu bapa tidak menerima dan menghargai mereka warga kurang upaya ini.

OKU juga mempunyai hak untuk menerima keistimewaan dan layanan yang sama rata dengan anak-anak yang normal. Namun, apabila kelahiran mereka tidak seperti yang dijangka, ramai ibu bapa golongan OKU menyembunyikan kelahiran anak-anak OKU tersebut dengan alasan malu, tidak mampu dan sebagainya.

Seharusnya apabila mereka lahir, ibu bapa atau penjaga harus bertanggungjawab dalam segala hal termasuk menghantar ke pusat pendidikan yang terpilih, memberi segala kelengkapan dan keperluan yang sewajarnya.

Namun ada ibu bapa yang tidak menjaga amanah dengan bertanggungjawab, malah mengambil sikap mengasingkan anak-anak OKU, memanjakan dengan langsung tidak memberi peluang mereka belajar berdikari, mengurung mereka di rumah, meninggalkannya seorang diri tanpa pengawasan, tidak memberi makanan dan keperluan lain kepada mereka adalah tindakan yang tidak wajar, tetapi itulah yang terjadi dalam masyarakat kita pada hari ini.

Apabila keperluan-keperluan yang seharusnya anak-anak istemewa ini terima tidak dilaksanakan dengan baik, maka terjadilah insiden anak-anak OKU yang bertindak agersif  dan memberontak.

Mereka juga menjadi ganas dan tidak mahu berkerjasama dengan baik kerana para ibu bapa tidak memberikan kasih sayang dan perhatian yang sewajarnya serta tidak memberi keperluan makanan yang sesuai.

Jika mereka diberi pendidikan dan perhatian yang sewajarnya, mereka mampu juga menjadi anak-anak OKU yang sihat dan dapat mendengar arahan dengan baik serta mampu menguruskan diri sendiri dengan baik.

Akan tetapi, persekitaran sekeliling yang sihat dapat mempercepatkan pertumbuhan positif anak-anak OKU ini, mereka juga mahukan kata-kata semangat dan ruang untuk bercampur serta bergaul dengan masyarakat komuniti setempat.

Dengan pergaulan yang sihat dalam komuniti, ia dapat membina pembentukan minda dan sahsiah jati diri yang baik terhadap anak-anak OKU tersebut di samping memberi ruang terhadap mereka serta memberi peluang menjalani aktiviti sepertimana masyarakat tipikal di luar kelompok OKU.

Selain itu, kanak-kanak mahupun golongan OKU dapat berkenalan dan beramah mesra serta mewujudkan semangat kekeluargaan antara komuniti setempat.

Dengan pendedahan dunia luar  yang sangat baik, ia dapat memberikan anak anak istemewa ini suatu perasaan dihargai, disayangi dan memberikan mereka semangat untuk mereka terus hidup dengan suasana yang harmoni dan sihat.

Mereka juga golongan yang perlu dilindungi dan diberi hak yang sewajarnya sama dengan golongan normal , harus juga dilindungi dari penderaan, menjadi eksploitasi , golongan oku juga tidak wajar dijadikan bahan untuk di eksploitasi untuk mengaut keuntungan seperti pengemis bagi meraih simpati mengaut keuntungan.

Ada segelintir golongan yang mengambil kesempatan mengeksploitasi OKU dengan menjadikan mereka pengemis dan diletakkan di pasar malam, pasar tani dan di tepi-tepi jalan bertujuan meraih simpati dan menjana keuntungan. Para pengunjung yang mempunyai perasaan simpati kebiasaannya begitu mudah menghulurkan sumbangan dan derma.

Akan tetapi, tahukah kita bahawa itu bukanlah cara yang terbaik membantu golongan tersebut tetapi dengan menghubungi pihak yang berwajib supaya golongan OKU dapat diberikan perlindungan dan hak yang sewajarnya.

Kementerian Pembangunan Wanita, Keluarga dan Masyarakat telah memperluas dan membangunkan perkhidmatan talian kasih yang mana ia adalah antara program yang telah dilaksanakan oleh Jabatan Kebajikan Masyarakat (JKM) bagi mengekang kes penganiayaan dan pengabaian kanak-kanak, malah telah diperluas bagi melindungi OKU dan warga emas.

Talian Kasih beroperasi 24 jam sehari bagi menangani pelbagai isu dan aduan yang boleh dihubungi di talian 15999 atau Whatsapp di talian 019-2915999. Melalui talian ini, ia dapat membantu melindungi dan menyelamatkan golongan-golongan ini dengan baik.

Bagi anak-anak OKU yang boleh menguruskan diri dan mampu menerima arahan dengan baik, mereka juga berhak untuk bekerja sendiri. Mereka seharusnya diberi peluang bagi menyara kehidupan seharian, perlu diberi hak kesamarataan mengikut kedudukan dan pencapaian dan kemahiran.

Oleh yang demikian, OKU bukanlah satu bebanan akan tetapi adalah amanah, malah ia akan membuka  pintu-pintu  kebaikan dan rahmat buat para ibu bapa serta guru yang telah menjaga mereka dengan baik. Ia juga suatu ujian yang mempunyai hikmah yang tinggi yang mana anak-anak istimewa ini mempunyai rezeki yang telah ditentukan oleh Allah.

Ketidaksempurnaan mereka bukanlah sesuatu yang disengajakan mahupun diminta diciptakan sebegitu, akan tetapi ia adalah tanggungjawab dan amanah yang harus dipikul dan sebuah pemberian yang harus dijaga dan diberi penuh kasih sayang yang sewajarnya. Segala ketentuan adalah datangnya daripada Allah SWT yang Maha Kuasa.

Ada sebab mengapa mereka diuji dan diberi ujian sedemikian. Segalanya berbalik atas keredaan kerana hanya mereka yang telah dikehendaki Allah sahaja akan menerima ujian yang penuh hikmah ini. Ia juga adalah hikmah tersurat dan tersirat yang hanya diketahui perjalanannya telah diatur baik oleh Allah SWT.

Bagi ibu bapa yang diuji ini adalah suatu tiket atau perjanjian bahawa apa yang telah diaturkan Allah adalah sesuatu hikmah yang mungkin menjadi asbab membuka pintu-pintu kebaikan.

“Dan sesungguhnya Kami telah memuliakan anak anak Adam dan Kami telah beri mereka menggunakan berbagai-bagai kenderaan di darat dan kami telah memberikan rezeki kepada mereka daripada benda-benda yang baik serta Kami telah lebihkan mereka dengan selebih-lebihnya atas banyak makhluk yang telah Kami ciptakan.” (Al-Israa’: 70)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kes Najib: Hormati Keputusan Mahkamah, Bersama Basmi Rasuah

Pertubuhan IKRAM Malaysia (IKRAM) mengajak masyarakat untuk menghormati keputusan Mahkamah Persekutuan yang mengekalkan sabitan dan hukuman terhadap Dato’ Sri Najib Razak bagi kes penyelewengan RM42 juta dana SRC International Sdn Bhd.

Perjalanan kes ini diperhatikan seluruh warga dunia. Keputusan kes ini penting bagi memulihkan kredibiliti sistem kehakiman negara. Kebebasan institusi kehakiman adalah penting untuk mana-mana negara yang bermaruah.

Kes penyelewengan ini merupakan satu tragedi untuk negara yang membawa kesan dan persepsi negatif yang berpanjangan.

IKRAM berharap kes ini menjadi pengajaran kepada para pemimpin politik, sama ada kerajaan atau pembangkang, juga pemimpin agensi atau syarikat kerajaan, serta institusi perbankan, kakitangan awam dan lain-lain, agar menjadikan tanggungjawab kepimpinan ini satu amanah dan tiada pemimpin akan datang yang berani melibatkan diri dalam apa jua bentuk penyelewengan wang dan rasuah.

Di samping itu, pemimpin yang amanah, berintegriti dan adil hendaklah diangkat, agar negara boleh fokus kepada pembangunan dan pelaksanaan model solusi yang berimpak kepada rakyat.

IKRAM mengambil tanggungjawab untuk bersama-sama dalam usaha membina negara selari dengan hasrat menjadikan Malaysia sebuah negara rahmah dengan kepemimpinan negara yang kompeten dan berintegriti, sistem pemerintahan yang berasaskan semak dan imbang yang berkesan, tadbir urus yang baik dan undang-undang yang adil.

Hj Badlishah Sham Baharin
Presiden
Pertubuhan IKRAM Malaysia


Kebebasan bersuara di Malaysia semakin terancam?

Dalam tempoh satu hingga dua minggu ini, penulis dapat merasakan bahawa terdapat suatu trend penggunaan undang-undang untuk menghalang rakyat negara ini yang lantang bersuara terhadap individu politik dan entiti korporat.

Pada 28 Januari, bekas Timbalan Perdana Menteri Datuk Seri Dr Wan Azizah Wan Ismail dipanggil ke Ibu Pejabat Polis Bukit Aman bagi membantu siasatan penerbitan buku bertajuk ‘My Story: Justice in the Wilderness’ ditulis bekas Peguam Negara Tan Sri Tommy Thomas.

Laporan BERNAMA yang turut diterbitkan di portal Astro Awani itu turut melaporkan bahawa sebelum ini, satu pasukan penyiasat telah ditubuhkan khusus untuk menyiasat dakwaan yang terdapat dalam buku tersebut, termasuk isu pelantikan hakim, campur tangan melampau badan eksekutif dalam sistem kehakiman dan pendakwaan terpilih.

Dua hari sebelumnya, pada 26 Januari 2022, Hailey Wee Kye, wartawan The Malaysian Insight yang telah melaporkan tentang isu hak asasi buruh kanak-kanak di Sabah juga telah disiasat oleh pihak polis buat kali kedua berkenaan laporannya.

Artikel tersebut antara lainnya menceritakan pengalaman buruh kanak-kanak tanpa taraf kewarganegaraan yang sah yang sentiasa berdepan risiko tangkapan pihak berkuasa dan dipisahkan daripada keluarga mereka.

Di samping itu, berita tersebut turut menceritakan tentang penderitaan buruh kanak-kanak yang dikerah menjadi buruh kasar dan melakukan kerja berat yang lazimnya menjadi bebanan seseorang yang telah dewasa.

Selain disoal siasat pihak polis, Hailey juga diarahkan bersedia untuk menghadapi kemungkinan siasatan polis untuk kali ketiga atas laporannya itu.

Sehari sebelum itu pula, ‘ikon penghasut’ kegemaran ramai, Fahmi Reza juga telah disoal siasat polis buat sekian kalinya; kali ini berkenaan kiriman dan grafik satira ‘House of Balak’ yang didakwa polis menyerupai jata negeri Pahang.

Walaupun siasatan tersebut didakwa mengenai grafik satira tersebut, soalan-soalan pihak polis yang didedahkan Fahmi dilihat amat pelik dan melanggar privasi, contohnya ialah alamat e-mel dan kata laluan akaun media sosialnya.

Kita undur lagi beberapa hari sahaja sebelum itu, pada 21 Januari, pihak berkuasa dilihat sekali lagi menggunakan kuasa mereka bagi mengekang demonstrasi aman #TangkapAzamBaki dengan menutup enam jalan raya di bandar raya Kuala Lumpur selain menutup 25 stesen tren di lima aliran tren Lembah Klang.

Walaupun Ketua Polis Dang Wangi, Noor Dellhan Yahaya mendakwa halangan terhadap demonstrasi tersebut sejajar dengan halangan perhimpunan besar-besaran yang mana melanggar Prosedur Operasi Standard (SOP) Pelan Pemulihan Negara (PPN), motif penguatkuasaan tersebut masih meragukan.

Keraguan ini berasaskan tindakan polis yang mengambil kenyataan daripada 16 individu, termasuk lima ahli politik dalam siasatan bawah Seksyen 504 Kanun Keseksaan dan Seksyen 233 Akta Komunikasi dan Multimedia.

Berdasarkan carian pantas, Seksyen 504 Kanun Keseksaan diterangkan secara ringkas, boleh digunakan untuk menghukum sesiapa yang “..dengan sengaja mengaibkan dengan niat hendak membangkitkan pecah keamanan.”

Seksyen 233 Akta Komunikasi dan Multimedia pula, sebagaimana kenyataan media Suruhanjaya Komunikasi dan Multimedia (SKMM) pada 2019 adalah bertujuan “..memastikan sebarang anasir yang boleh menggugat kesejahteraan masyarakat dan negara dapat dikawal dan dibendung sepenuhnya.”

Maka apa masalahnya dengan kesemua siasatan polis ini?

Jika diamati, pihak berkuasa dalam kesemua kes ini mendakwa bahawa kesemua kandungan-kandungan atau sifat pemberontakan yang dilakukan oleh pihak terbabit berunsur fitnah, hasutan atau mengganggu-gugat keselamatan negara.

Maka atas kepercayaan itulah pelbagai undang-undang yang membenarkan pihak berkuasa menyiasat atas nama ‘menjaga keharmonian negara’ digunakan bagi membendung mereka yang bersuara terhadap kebejatan yang berlaku dalam negara ini.

Pembaca yang membaca secara objektif dapat menilai sendiri bahawa isu-isu yang diberi komen terhadapnya atau yang diutarakan dan dilaporkan oleh individu dan pihak-pihak yang terbabit mampu mengganggu-gugat status quo, antaranya ialah imej kerajaan yang memerintah sekarang dan pihak-pihak yang terpalit dengan mereka.

Contohnya, penyiasatan terhadap kandungan buku tulisan Tommy Thomas dapat dilihat bermotifkan politik kerana terdapat ancaman pada pihak kerajaan yang memerintah sekarang berdasarkan laporan penggunaan kuasa badan eksekutif berlebihan dalam bidang kehakiman oleh kerajaan ketika itu.

Selain itu, siasatan terhadap Fahmi Reza atas isu persamaan grafik satiranya dengan jata negeri Pahang itu mengalihkan orang ramai daripada isu sebenar iaitu penggunaan kuasa kerajaan untuk menghalalkan pembalakan yang berleluasa.

Siasatan terhadap wartawan The Malaysian Insight yang melaporkan tentang isu eksploitasi buruh kanak-kanak tanpa taraf sah itu juga memperlihatkan seolah-olah pihak yang berada dalam kuasa sekarang terjejas imejnya apabila isu pelanggaran hak asasi manusia di Malaysia Timur itu didedahkan.

Tambahan lagi, tindakan polis menyekat sebanyak mungkin laluan orang ramai daripada mengadakan perhimpunan aman semata-mata untuk melindungi seorang penjawat awam kelas atasan yang diragui integritinya itu turut memperlihatkan lagi konsistensi penggunaan kuasa bagi menyekat kebebasan bersuara orang awam.

Berdasarkan siasatan terhadap ahli politik, aktivis tidak berpihak (non-partisan), wartawan profesional, hinggalah orang awam, kerajaan yang memerintah sekarang menunjukkan trend yang membimbangkan dalam penggunaan undang-undang sedia ada bagi mengekang kritikan kontroversi terhadap penyelewengan urus tadbir, integriti, hak asasi manusia dan kuasa.

Hal ini tidaklah menghairankan kerana parti dominan yang mengetuai pakatan parti politik yang memerintah hari ini sememangnya berpengalaman mengunakan sebanyak mungkin undang-undang yang ada bagi menutup mulut sesiapa sahaja yang berani bersuara lantang terhadap mereka.

Sekurang-kurangnya ada tiga lagi akta lain yang sering digunakan oleh kerajaan pada masa lampau bagi menyekat kebebasan suara wartawan, ahli politik pembangkang, dan aktivis tidak berpihak (Mustafa K. Anuar, 2004).

Antaranya ialah Akta Mesin Cetak dan Penerbitan 1984 (PPPA), Akta Keselamatan Dalam Negeri (ISA), dan Akta Rahsia Rasmi (OSA).

PPPA mencengkam dunia media dengan kuasa yang diberikan oleh kerajaan untuk menarik semula lesen percetakan akhbar mereka jika penerbitan mereka dipercayai “mengganggu-gugat keselamatan negara.”

Manakala ISA pula mencengkam kebebasan bersuara dengan mendakwa sesiapa sahaja yang dipercayai mengganggu-gugat keharmonian kaum dan kesejahteraan negara.

Sungguhpun undang-undang ini digubal dengan niat baik selepas tragedi 13 Mei 1969, undang-undang in terkenal digunakan oleh kerajaan pada masa lampau bagi menahan sesiapa sahaja, termasuk ahli politik dan wartawan ternama yang dipercayai mengeluarkan kenyataan atau melaporkan sesuatu yang berbaur hasutan.

Tangkapan bawah akta tersebut juga terkenal dengan kezalimannya kerana sesiapa sahaja boleh ditangkap tanpa perbicaraan yang adil di mahkamah.

Selain itu, OSA pula mengehadkan lagi usaha kewartawanan penyiasatan di negara ini, menyebabkan banyak lagi penyelewengan yang dilakukan kerajaan yang memerintah disorokkan.

Pendek kata, hakikatnya kebebasan bersuara dan kebebasan media di Malaysia yang sudah sedia terancam makin terlihat terancamnya kebelakangan ini.

Sepatutnya suara rakyat, aktivis, dan wartawan yang melaporkan isu negara menghasilkan tindakan bagi mengekang salah laku tersebut. Sekurang-kurangnya itulah yang terjadi di negara-negara maju.

Namun di negara yang kebebasan medianya terancam seperti Malaysia, orang yang bersuara pula disiasat polis.

Sepatutnya polis lebih melindungi individu dan pihak yang bersuara jika mereka melaporkan pendedahan atau mengutarakan pendapat berdasarkan bukti dan sumber yang kukuh.

Perkembangan dalam keseriusan ancaman terhadap kebebasan ini perlu dipandang serius orang awam dalam  mempertimbangkan semula sama ada kerajaan yang memerintah ini benar-benar mahu mendengar suara rakyat (yang mana mereka sendiri sekat) atau mereka sekadar ingin berada di tampuk kuasa.

Wan Salman Wan Sallam ialah aktivis IKRAM Bandar Tun Razak dan kolumnis portal IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


CAP persoal ketepatan kit ujian kendiri

SERI KEMBANGAN – Presiden Persatuan Pengguna Pulau Pinang (CAP) Mohideen Abdul Kader berkata, pihaknya menerima banyak aduan berhubung isu ketepatan keputusan ujian kendiri Covid-19 berikutan berlaku perbezaan antara kaedah ujian air liur dan calitan hidung.

“Perkara itu tidak boleh diambil mudah kerana ia akan meningkatkan jumlah jangkitan kerana mereka yang diuji negatif tidak menjalani kuarantin kendiri sedangkan mereka sebenarnya telah dijangkiti wabak berkenaan,” ujarnya dalam satu kenyataan hari ini.

Beliau berkata, ramai pengguna mengadu keputusan antara kaedah ujian air liur dan calitan hidung yang mereka jalani memberi keputusan bercanggah. Calitan hidung menunjukkan positif namun ujian air liur pula negatif.

“Apa yang membimbangkan adalah jika keputusan ujian kendiri menunjukkan negatif, maka mereka ini beranggapan bahawa gejala yang mereka hadapi bukan gejala Covid-19 dan mereka tidak menjalani kuarantin diri.”

Oleh yang demikian, ia akan menyebabkan wabak tersebut akan terus disebarkan dalam komuniti.

“Tindakan kerajaan menyerahkan tanggungjawab kepada orang ramai untuk melakukan ujian kendiri dilihat tidak berkesan,” tegasnya.

Menurutnya, tindakan kerajaan ini menyebabkan laporan kendiri yang diberikan kepada Kementerian Kesihatan (KKM) tidak tepat, seterusnya memberi kesan kepada pengumpulan statistik.

“Persoalannya, jika benar kit ujian kendiri itu tidak senstif, mengapa Kementerian Kesihatan meminta masyarakat melakukannya sendiri?” soalnya kepada KKM.

Beliau turut mempersoalkan, jika ujian air liur tidak sensitif seperti calitan hidung, mengapa mereka perlu mendapatkan kit ujian air liur jika ia sememangnya tidak memenuhi tujuan sebenar?

“CAP juga bimbang terhadap virus baharu yang mungkin dibawa masuk ke negara ini apabila sempadan dibuka nanti.”

Tegasnya, jika kit ujian yang dijual di pasaran tidak cukup sensitif untuk mengenal pasti pelancong yang dijangkiti dan menghalang mereka daripada masuk ke negara ini, maka ia akan memburukkan lagi keadaan.

“Ini yang kita bimbang dan berharap kerajaan mempunyai solusi lain untuk menanganinya.”